text:
Um mannarættindi
Um mannarættindi
Undirvísingartænastan
Eitt av aðalmálunum hjá Amnesty er at børn og ung kenna síni rættindi. Og brúka vit tíð og orku uppá at halda upplegg fyri skúlanæmingum.
Vit koma gleðiliga út á skúlar, men bjóða ofta eisini smærri bólkum inn á skrivstovuna at fáa eitt upplegg og høvi at seta spurningar um eitt ávíst evni.
Set teg í samband við okkum
Heimsyvirlýsingin um mannarættindi
Virðisgrundarlagið hjá AIFO byggir á heimsyvirlýsingina hjá ST um mannarættindi frá 1948.
Ásetingarnar í hesi heimsyvirlýsing eru grundarlagið fyri øllum, sum vit arbeiða fyri, og visiónin er ein heimur, har hvørT menniskja hevur øll hesi 30 rættindi, einS og øll tey rættindi, sum aðrir altjóða sáttmálar tryggja.
Altjóða sáttmálar
Føroyar eru partur av altjóða samfelagnum og hava bundið seg til eina røð av mannarættindasáttmálum. Á hesi síðuni fært tú yvirlit yvir altjóða sáttmálarnar og innlit í, hvussu eftirlitið við hesum sáttmálunum fer fram.
Amnesty fylgir við hesum arbeiði og hevur gjørt viðmerkingar og frágreiðingar í samband við onkrar av eftirmetingunum.
Stutt um Mannarættindi?
Tí skulu mannarættindi inn um skúlagátt
Vegleiðandi kanning av 9. floksnæmingum, sum Amnesty hevur gjørt, vísti, at bert 1 av trimum vita, at børn hava serlig rættindi.
Samgonguskjalið 2015: “Samgongan vil arbeiða fyri tí inkluderandi samfelagnum. Altjóða sáttmálar – eitt nú mannarættindasáttmálin, barnarættindasáttmálin og ST-sáttmálin um rættindi hjá teimum, sum bera brek – eiga at verða virdir og fylgdir.”
Og sambært hesum sáttmálum eiga vit sum land at tryggja, at børn og ung kenna síni rættini.
Greinasavn um mannarættindi
Til miðnám og hægri lesna
Í 2009 gav Amnesty eitt greinasavn út, har altjóða sáttmálar, sum Føroyar hava bundið seg til, verða umrøddir. Hetta greinasavn gevur eitt innlit í sáttmálarnir og hvussu hesir verða eftirmettir í ST.
Tilfar á SNAR um mannarættindi
Til fólkaskúla
NÁM hevur eina síðu á heimasíðuni SNAR, har tú fært eitt yvirlit yvir viðkomandi tilfar um mannarættindi.
Á síðuni eru eisini ymiskt tilfar, sum Amnesty hevur ment.
Hefti um mannarættindi
Til barnagarð og fólkaskúla
Í 1995 gav Amnesty International Føroya Deild út heftið „Mannarættindi“. Endamálið var at gera frálærutilfar til fólkaskúlan. Heftið er serliga ætlað framhaldsdeildini, men kann eisini brúkast sum íblástur til undirvísing í yngru flokkunum og á miðnámsskúlum. Tak tilfarið niður her.


c: text/html

text:
- Tíðindi, mentan og ítróttur
Sendingar um Heindrik prins á sjónvarpsskránni
Í morgun bórust tíðindini um, at Heindrikur prinsur andaðist - 83 ára gamal. Í hesum sambandi, verður sjónvarpsskráin í kvøld og komandi dagarnar eisini broytt.
Í kvøld kl. 19 endursenda vit sendingina "Heindrikur prinsur og gull úr eysturlondum - ein passioneraður samlari". Sendingin varð send fyri fyrstu ferð í juni í fjør.
Tískil verður upprunaliga skrásetta sendingin "25 minuttir" víst komandi mikukvøld.
Klokkan 20.20 í morgin vísa vit sendingina "Kongaligt gullbrúdleyp - kærleikin og kallið". Margreta drotning og Heindrikur prinsur hildu gullbrúdleyp leygardagin 10. juni í fjør. Í tí sambandi fyldi TV2 hjúnunum í fleiri ár bæði privat og alment. Sendingin frá 10. juni í fjør verður endursend tann 15. februar í sambandi við, at Heindrikur prinsur andaðist týsdagin 13. februar.
Upprunaliga skrásetta sendingin verður víst komandi mikukvøld.
Sjónvarpsskránna finnur tú her.
Sí eisini

robotstxt: allowed

filter: keep


text:
Uppskot til løgtingslóg um broyting í løgtingslóg um vinnuligan fiskiskap
Løgtingsmál nr. 180/2011: Uppskot til løgtingslóg um broyting í løgtingslóg um
vinnuligan fiskiskap
§ 1.
Í løgtinslóg nr. 28 frá 10. mars 1994
um vinnuligan fiskiskap, sum seinast
broytt við løgtingslóg nr. 112 frá 2.
september 2011, verða gjørdar hesar
broytingar:
1) § 7, stk. 3, nr. 2 verður orðað
soleiðis:
"Eigararnir av øllum
eginpeninginum, herundir
partapeninginum, umframt
ábyrgdarpeninginum, skulu
lúka treytirnar í § 7, stk. 2.”
2) § 7, stk 3, nr. 3 verður orðað
soleiðis:
"Broytast ognarviðurskiftini í
ósamsvari við § 7, stk, 3, nr. 2,
fellur veiðiloyvi/ fiskiloyvi
burtur.”
3) Í § 7, stk. 3 verður sum nr. 4
sett:
"Fyri feløg, ið hava havt
útlendingar sum eigarar, skal
útlendski ognarluturin vera
burtur innan 1. januar 2018, og
feløgini lúka treytirnar í § 7,
stk. 3, nr. 2 og § 7, stk. 3, nr. 3.
§ 2.
Henda lógin fær gildi frá framløgudegnum.
Almennar viðmerkingar
Endamálið við hesum lógaruppskoti er at seta forboð fyri útlendskum eigaraskapi í
føroyskum fiskiførum, soleiðis at avgerðarætturin, vinningurin og rættindini til at
troyta føroyska tilfeingið ikki endar uttan fyri ræðið hjá føroyska fólkinum.
Atvoldin er tann støðan, at í alt størri mun hevur spekulasjón í fiskirættindum vundið
uppá seg, og hetta verður í stóran mun fíggjað gjøgnum útlendskar íleggjarar, sum
eftir lógini í dag kunnu eiga upp til ein triðing í feløgum, sum reka føroysk fiskifør.
Umvegis atknýtt feløg bendir alt á, at peningur verður læntur ímillum, soleiðis at bæði
vinningur í feløgunum, og tann veruligi avgerðarrætturin endar hjá útlendska
íleggjaranum. Føroyski parturin gerst harvið í nógvum førum eitt strámannavirksemi
fyri útlendsku kapitaláhugamálini, har avgerðarættur og vinningur fer av landinum.
Hyggja vit at gongdini í flotanum bara seinastu fáu árini, so verður ein alt størri partur
av bæði heimaflotanum, uppisjóvarflotanum, flakatrolarunum á fjarleiðum og
ídnaðarskipunum savnaður hjá feløgum, ið hava útlendskar eigarar og íleggjarar aftan
fyri seg.
Í lógini um vinnuligan fiskiskap er í dag ásett, at bert ein triðingur av ognarlutinum og
avgerðarrættinum kann vera útlendskur. Og roynt hevur verið at sett reglur inn, ið
skulu tryggja, at hetta krav verður hildið. Sostatt hevur breið semja verið um, at
avgerðarættur, vinningur og eigaraskapur skal vera á føroyskum hondum.
Hetta kravið í lógini skal sjálvandi haldast, eftirlitið herðast, og brot skulu fáa
avleiðingar.
Men tað tykist alt ov lítið gjøgnumskygt og merkt av stórum ivamálum at tryggja
upprunaliga endamálið við ásetingini.
Tí skjýtur Tjóðveldi upp at gera støðuna púra greiða: At seta útlendska ognarlutin til
null – og harvið gera tað munin einfaldari at halda neyvt eftirlit við strámannavirksemi
og kreativum loysnum.
Til § 1, nr. 1.
Ásett verður, at eigararnir av øllum eginpeninginum, herundir partapeninginum,
umframt ábyrgdarpeninginum skulu lúka treytirnar í § 7, stk.2, tvs. at teir skulu hava
fast tilknýti til Føroyar, allir skulu vera skrásettir í fólkayvirlitinum seinastu tvey árini,
og allir skulu vera fult skattskyldugir í Føroyum.
Til § 1, nr. 2.
Ásettar verða reglur um, í hvørjum førum veiðiloyvi/fiskiloyvi fellur burtur.
Til § 1, nr. 3.
Ásettar verða reglur um, nær útlendski ognarluturin fellur burtur.
Til § 2.
Í hesi lóg verður skotið upp, at hon fær gildi frá framløgudegnum, so eingi nýggj mál
við útlendskum eigaraluti í fiskiførum taka seg upp. Og at tey reiðarí, sum hava
útlendskan ognarlut í dag, fáa knøpp 6 ár at fáa viðurskiftini í rættlag.
Á Løgtingi, 29. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss


text:
KU ætlar at strika undirvísing í føroyskum
politikkur20-04-2018 - 13:26 - Jóanis Nielsen
Fakið hevur verið undir trýsti í fleiri ár, og nú leggur Københavns Universitet upp til at strika undirvísingina heilt. – Vitanin um Føroyar er frammanundan lítil í Danmark, og tað ger hetta stigið enn meira harmiligt, sigur Sjúrður Skaale, sum vil hava donsku stjórnini at svara eina røð av spurningum í hesum máli.
Í fleiri ár hevur verið róð framundir, at undirvísingin í føroyskum á lærda háskúlanum í Keypmannahavn skal sparast burtur.
- Eg tók hetta fyrstu ferð upp við stjórnina í 2015. Greiða svarið var, at stjórnin ynskti at undirvísingin í føroyskum helt fram, sigur Sjúrður Skaale, fólkatingslimur fyri Javnaðarflokkin.
- Føroyskt-undirvísingin hevur hóast føgur politisk orð verið undir støðugum trýsti síðani. Sum skilst so er tað sama tíverri eisini galdandi fyri onnur smærri norðurlendsk mál, sum eittnú íslendskt.
Í vikuni bórust so boð um, at ætlanin um at strika fakið – enn eina ferð – er tikin fram. Líkt er nevnliga til, at føroyskt verður rakt av generellum sparingum á lærda háskúlanum. Avgerð er sostatt tikin um, at fak við færri enn 30 næmingum ikki skulu bjóðast út longur.
- Hetta er nærum sergjørt til at raka føroyskt-undirvísingina.
- Tað er sjálvandi upp til leiðsluna á einum fríum universiteti at gera av, hvussu sparingar skulu setast í verk. Men eg haldi kortini, at stjórnin kann gera sína ávirkan galdandi her. Tað er onki til hindurs fyri, at stjórnin setir krav um, at føroyskt skal bjóðast á universitetinum. Tað snýr seg um politiskan vilja og um hvørt tað er ein veruligur áhugi at økja um kunnleikan til føroysk viðurskifti, sigur Sjúrður Skaale og leggur afturat:
- Frammanundan vita føroyingar nógv meira um donsk viðurskifti enn danir vita um føroysk. Endamálið má vera at minka um hetta gloppið við at styrkja kunnleikan hjá dønum. Tað gerst altso ikki við at skerja teirra møguleikar at leita sær vitan um okkara mál og samfelag.
Fólkatingslimurin hevur tí sett undirvísingarmálaráðharranum soljóðandi fyrispurningar:
Københavns Universitet har som led i en spareplan angiveligt besluttet, at såkaldte ikke samlæste tilvalg skal have minimum 30 tilmeldte deltagere, før de udbydes. Dette vil med al sandsynlighed betyde, at tilvalget Færøsk fremover ikke vil blive udbudt til studerende. Ministeren bedes på denne baggrund besvare følgende spørgsmål:
– Er ministeren enig i, at der – i det danske uddannelsessystem – kun i ganske begrænset omfang, tilbydes undervisning i og oplysning om Færøerne og færøske forhold?
– Hvor stor en udgift er pr. semester forbundet med at udbyde tilvalget Færøsk på Københavns Universitet, hvis det forudsættes, at faget oprettes?
– Er det i overensstemmelse med regeringens ambition om at øge kendskabet til Færøerne og færøske forhold, at undervisning i tilvalget Færøsk tilsyneladende nedlægges?
– Hvad er ministerens holdning til, at undervisning i og oplysning om Færøerne og færøske forhold rammes så hårdt af generelle besparelser, at tilbud tilsyneladende må nedlægges som følge heraf?
– Er ministeren villig til at tilvejebringe midler til, at tilvalget Færøsk – eller et tilsvarende fag – kan fortsætte?
– Hvilke konkrete målsætninger har regeringen for igennem uddannelsessystemet at øge kendskabet til Færøerne og færøske forhold, og hvordan og hvornår påtænker regeringen at iværksætte disse?


text:
- Tíðindi, mentan og ítróttur
"Eg lati upp eina kanal fyri kenslunum hjá fólki"
Tak niður
Gudmund Mortensen er útbúgvin orgulspælari og hevur starvast í Danmark sum orgulspælari fulla tíð. Fyri 10 árum síðani flutti hann til Føroya, her hann fekk starv í Tórshavnar Musikkskúla sum lærari í orgulspæli og sum fastur organistur í Havnar Kirkju. Arbeiðsplássið er Havnar Kirkja burturav, ella Dómkirkjan. har hann er settur sum orgulspælari og eisini undirvísir í orgulspæli. Hoyr Gudmund greiða frá, hvussu hansara arbeiðslív hongur saman - og ikki minst um, hvørjar tankar. hann ger sær um uppgávuna sum orgulspælari, tí uppgávurnar eru mangar og ymiskar
Sí eisini


text:
Orð: John Newton
Lag: William Gardiner
Týtt: Edmund í Garði
1. Eitt navn á fold av øllum ber,
tað dýra Jesu navn!
Tí særdu sál tað grøðing er,
tí troyttu hvíldarhavn.
2. Tað ber tí brotna hjarta frið,
tað stillar sáran harm,
tað burturvilstum boðar grið,
ber mót í bangnan barm.
3. Eg Jesunavnið byggi á,
mín skjøldur og mítt skjól;
tað glógvar nú Guðs himli frá
sum ævig náðisól.
4. O, Jesus, hirði, bróðir mín,
mítt ljós, mítt lív, mín leið!
Eg beri lov og prís til tín,
tú rekur burt meg ei.
5. Í ómegd títt mítt hjarta lá,
mín besta kensla sveik;
men tá eg teg í dýrd skal sjá,
mín tøkk ei meir er veik.
6. Eg boða vil títt dýra navn
til síðsta andadrátt,
og lat tað lýsa mær í havn,
heim gjøgnum deyðans nátt!


text:
Marita Rasmussen
stjóri
Fartlf: 739909
t-post: marita@industry.fo
Útgangsstøðið er, at Føroyar eru eitt pinkuland við útvið 50.000 íbúgvum. Uppgávurnar, sum landið hevur, eru tó stórt sæð tær somu sum hjá londum við milliónum av íbúgvum . Tað merkir, at tað er ein stór og avbjóðandi uppgáva at fáa almenna húsarhaldið at hanga saman. Tað merkir eisini, at vit, sum búgva og arbeiða her, mugu verða raskari, dugnaligari, effektivari og snildari enn tey flestu, hetta fyri at taka skilagóðar avgerðir um, hvussu samfelagið skal síggja út, m.a. hvørjar tænastur skulu bjóðast fólkinum.
Føroyska samfelagið er eitt vælferðarsamfelag á sama støðið sum í okkara grannalondum. Her er tann sokallaða sosiala kontraktin tann, at vit gjalda ein høgan skatt – afturfyri at tað almenna tekur sær av okkum, tá vit ikki eru før fyri tí sjálvi. Eingin ivi er um, at tey allar flestu av okkum – eisini vinnulívsfólk - taka undir við, at soleiðis skal tað verða.
Men meira vil hava meira. Vit krevja ómetaliga nógv av almenna kassanum, og væntanirnar eru alt ov stórar og órealistiskar, um man bara hugsar eitt lítið sindur um støddina á hesum landinum. Landspolitikkarar og kommunalpolitikarar kappast um at bjóða fram almennar og kommunalar tænastur “ókeypis” til borgaran. Tað, sum hesi gloyma at fortelja, er, at vit borgarar betala kortini - nevniliga yvir skattarokningina.
Niðurstøðan er, at tað almenna bara veksur. Talið á starvsfólkum í tí almenna er vaksin frá 5.000 til 9.000 yvir seinastu 30 árini, og raksturin av almenna kassanum hongur akkurát saman. Hetta sjálvt um skatturin á vinnuna er vaksin munandi seinastu árini.
Politiska skipanin megnar ikki at gjøgnumføra broytingar í almenna geiranum. Eitt dømi um hetta er stóra demografiska avbjóðingin, sum krevur djarvar politiskar avgerðir. Annað dømi er evnini at taka út rationaliseringar av almenna geiranum í mun til tær íløgur, sum verða gjørdar í infrastrukturin í landinum.
Tað er tó neyðugt at tálma og minka um almennu útreiðslurnar. Allar tænastur og uppgávur, tað almenna veitur, eiga at verða eftirhugdar við tí fyri eyga at skera tær burtur, útveita tær og áleggja brúkaragjøld, har tað er skynsamt. Harumframt eigur at verða útgreinað, hvørjar rationaliseringar kunnu gerast sum ein avleiðing av teimum íløgunum, sum eru gjørdar og fara at verða gjørdar í almenna infrastruktur.
Somuleiðis eigur skattaskipanin at verða eftirhugt, so vit gerast kappingarfør um arbeiðsmegina samanborið við grannalondini. Øll vinna, eisini ali- og fiskivinna, eigur at verður eggjað til fyritaksemi og at gera íløgur í nýtt virksemi heldur enn at verða brandskatta.
Framløgan hjá Faroe Expo kann síggjast her.


text:
Sunnukvøldið 29. oktober hevði Ísraelsmissiónin 25 ára hátíðarhald í missiónshúsinum í Leirvík. Millum annað vóru 12 av 22 volontørum til staðar.
Síðani Ísraelsmissiónin varð stovnað í 1992, hevur Ísraelsmissiónin sent 22 volontørar til Ísraels. Summir av teimum hava arbeitt nakrar mánaðir í Ísrael, meðan onnur hava verið upp í fleiri ár. 12 av hesum volontørum vóru við til hátíðarhaldið.
Tann nýggjasti av volontørunum, Kartin Høgnesen úr Leirvík, var í Ísrael í tríggjar mánaðir fyrr í ár. Á hátíðarhaldinum greiddi hann í orðum og myndum frá hansara arbeiði. Hann hevði millum annað verið við í hjálpararbeiði millum heimleyst og rúsmisbrúkarar, eins og hjálpt til í ymiskum arbeiði millum børn, ung og vaksin í eini kirkju í Norðurísrael.
Ásbjørn Jacobsen, fyrsti formaður í Ísraelsmissiónini, talaði út frá Rómverjabrævinum 10,1:
“Brøður! Tað er hjartans ynski mítt og bøn til Guds, at teir mega vera frelstir”. Hann legði dent á, at gleðiboðskapurin um Jesus má boðast fyri ísraelsfólki, tí hann er einasti vegur til frelsu. Hann kom eisini inn á, hvussu Ísraelsmissiónin í Føroyum byrjaði, og at hann fyri nógvum árum síðani sjálvur gjørdist gripin av hesum, at jødarnir máttu hoyra gleðiboðskapin.
Á tiltakinum varð eisini greitt frá verkætlanum, ið Ísraelsmissiónin stuðlar í Ísrael; millum annað Immanuelskirkjuni í Tel Aviv. Ein filmur varð vístur um arbeiðið har. Biðið varð eisini fyri Ísrael, og tí arbeiði, ið verður gjørt at boða gleðiboðskapin í Ísrael.
Gjøgnum árini hevur Ísraelsmissiónin skipað fyri fleiri ísraelsferðum, og kunnað varð um tvær nýggjar ferðir, nevniliga á páskum komandi ár eins og bíbliuskeiðið í 2019.
Kristoffur Olsen ríkaði løtuna við trimum sera góðum sangframførslum.
Borðreitt varð við smurdum breyði og køkum, og tey umleið 80 fólkini, sum vóru við hetta kvøldið, sóu myndir av volontørum, ísraelsferðum, og nógvum tiltøkum, ið Ísraelsmissiónin hevur skipað fyri gjøgnum tíðina.
12 av 22 volontørum hjá Ísraelsmissiónini vóru savnaðir á 25 ára hátíðarhaldinum í Leirvík 29. oktober.


text:
Orsøkir til Samtak
- Tað er tørvur á kunning til limirnar um sáttmálarnar og rættindi sum heild
- Tað er tørvur at varpa ljós á ymisk viðurskifti á arbeiðsmarknaðinum úr sjónarhorninum hjá løntakarunum
- Fakfeløg í Føroyum skulu seta dagsskránna í arbeiðsmarknaðar viðurskiftum
- Tørvur er á øktum samstarvi millum fakfeløgini
- Fakfeløg hava hvør í sínum lagi ov lítla orku at taka upp evni og viðgera tey út í æsir
Hvat er Samtak?
- Samtak er samstarv millum fakfeløg í Føroyum. Higartil eru Føroya Arbeiðarafelag, Havnar Arbeiðsmannafelag, Føroya Fiskimannafelag, Klaksvíkar Arbeiðsmannafelag og Klaksvíkar Arbeiðskvinnufelag við í samstarvinum, men fleiri feløg væntast við seinni.
- Samstarvið millum feløgini verður gjørt sjónligt í einum livandi arbeiðsmarknaðar portali
Ætlanin við Samtak?
- Samtak skal kunna limirnar um rættindi teirra og arbeiðsmarknaðar viðurskifti sum heild
- Samtak skal økja tilvitskuna um arbeiðsmarknaðin úr sjónarhorni løntakaranna
- Viðurskifti hjá limunum í Samtak skulu hava størri rúmd í almenna rúminum
- Samtak skal hjálpa fakfeløgunum at betra um korini hjá limum sínum
- Samtak portalurin verður eitt kunningar amboð fyri limir, fjølmiðlar og almenningin yvirhøvur
- Samtak fer hvørja viku at bera tíðindi og sjónarmið frá fakfeløgunum
- Samtak skal taka viðkomandi evni upp og lýsa tey út í æsir
- Samtak fer at fylgja væl við í tí sum fyriferst í almenna rúminum
- Samtak fer at gera tilmæli til politiska landslagi um ymiskar lógir, ið eru viðkomandi fyri limirnar
- Samtak miðjar ímóti at fáa formligt samstarv við politiska landslagið og arbeiðsgevararnar/reiðararnar


text:
Nýggja búmerkið hjá Ísraelsmissiónini varð almannakunngjørt á 25 ára hátíðarhaldinum hjá Ísraelsmissiónini herfyri.
Um búmerkið varð millum annað sagt:
Búmerkið er ein samantvinnan av einum sjeyarmaðum ljósastaka og einum krossi. Omanfyri tvørbjálkan í krossinum eru tríggir klænir ringar, og ímynda hesir ljós gleðiboðskaparins. Ringarnir siga eisini, at fokus verður sett á nakað, í hesum føri Ísrael og jødiska fólkið. Krossurin og sjeyarmaði ljósastakin hava felags fót og felags loddrættan bjálka og merkir hetta, at kristin og jødar eru sprottin úr somu ætt – Ábrahams ætt, og eru eitt, tá ið vit eru í Kristi. Fóturin, niðast í búmerkinum, er heintaður úr bókstøvunum, og soleiðis hanga búmerkið og skriftin saman.
Tað er KREA, ið hevur teknað búmerkið.


text:
Fyri 16. ferð skipar TB fyri fótbóltsskúla. Undirtøkan hevur verið góð øll árini og roynt hevur verið at ment skúlan árliga við millum annað útlendskum íblástri.
Skúlin byrjar tann 12. august kl 13:30 (30 min. eftir at Smyril er komin til Tvøroyri) og endar 15. august kl 15:30 (30 min. áðrenn Smyril fer av Tvøroyri).
Tiltakið verður í 4 dagar. Skúlin verður í 3 dagar og 4. dagin verður ein kapping ímillum luttakararnir í teimum ymisku árgangunum. Hvør árgangur verður tilvildarliga býttur í lið. Heiðursmerki verða til øll liðini í aldursbólkunum U7 og U9. Í øllum hinum aldursbólkunum verða heiðursmerki latin til nr. 1, 2 og 3.
Fótbóltsøkið verður á vøllinum við Stórá, ítróttarhøllini, FIFA-vøllinum við skúlan og FIFA- vøllinum hjá FSF.
Sum nakað nýtt í ár verður møguleiki at gista í skúlanum í Trongisvági og um kvøldarnar, kunnu luttakararnir hugna sær við fótbóltsskúlaøkið.
Týskvøldið verður skipað fyri undirhaldi. Millum annað vera ymiskar stuttligar kappingar og barnadiskotek á skránni í skúlagarðinum og í ítróttarhøllini.
Eftirsum Fótbóltsskúlin hevur fingið skúlan til láns til gisting, skuldi tað ligið væl fyri hjá børnum norðanfjørðs at lagt leiðina suður til at fáa íblástur at menna sínar bóltførleikar og til sosiala samveru. Karmarnir í høllini í Trongisvági eru fyrimyndarligir. Útbúnir venjarar og góð hjálparfólk verða eisini til allir aldursbólkar.


text:
Neyvan hevur nakar ungur yrkjari á okkara leiðum fingið so nógv fólk at lesa og lurta, sum 18 ára gamli Yahya Hassan úr Århus í Danmark. Hann er næmingur á Forfatterskolen og hevur á forlagnum Gyldendal givið út metsølusavnið, sum við hvítum spjaldrastavum á svartari permu bara ber hansara egna navn.
42.000 eintøk eru seld, hann er á forsíðuni á Ekstrablaðnum, sum sigur Knyt sylten, og løgreglan letur hann í skotsikran vest. Givið er, at ungi ghetto-yrkjarin, sum pressan hevur skýrt hann, hevur rakt danska lesaran mitt í solar plexus. Óræddur heldur hann áfram at lesa og fær sjáldsama gott pláss í miðlunum. Ímeðan hoyra vit í okkara egnu miðlum ein einstakan høvund spyrja, hvar føroyska almennið og allir hinir liðir í almenna og normgevandi kjakinum fóru. Ja, eg spyrji við. Hvar fór føroyska almennið og nær hava vit síðst hoyrt bara ein heimligan høvund harta, vælsignað ella bara perspektiverað nakað ella nakran í almenna rúminum, sum verður meir og meir forpestað av primitivum stríði um staving og framburð norðan- og sunnanfjørðs? Er maktin runnin úr føroyska orðinum?


text:
BYGGING: Fyrrapartin í dag undirskrivaði Landsverk tveir sáttmálar við ávikavist føroyska Demich um at seta upp luftskiftisskipan og danska Brøndum International um VVS arbeiði til nýggja Skúladepilin við Marknagil.
Sáttmálin við Demich er á 21 mió. kr., meðan sáttmálin við Brøndum International um VVS arbeiði er á 22,2 mió. kr.
- Talan er um tvær royndar fyritøkur, ið skulu taka sær av hesi arbeiðstøku og gleðast vit um, at tað hevur eydnast okkum at koma á mál við hesum. Møguleiki var ikki at fáa alt hetta arbeiðið á føroyskar hendur,men helvtina hevur so ein føroysk fyritøka fingið, sigur Arne Debess Madsen, verkætlanarleiðari á Landsverki.
Stjórin á Landsverki er somuleiðis væl nøgdur við, at HVS-arbeiðstøkan nú er undirskrivað.
- Vit fegnast sjálvandi um, at føroysk fyritøka eisini kann vera við í so stórari og týdningarmiklari arbeiðstøku og vit gleða okkum til samstarvið, sigur Ewald Kjølbro, stjóri á Landsverki.
Tað eru í løtuni umleið 50 arbeiðsfólk á byggiplássinum við Marknagil. Arbeitt hevur verið við at montera stálelementir, betongelementir og betongdekk, og nú síggjast av álvara rúm í byggjarínum, og tú fært eina hóming av samlaðu støddini.
Arbeiðstøkurnar við Marknagil eru níggju í tali. Tað eru jørð, kloakk, betong og stálarbeiði – innilokan – innrætting o.a – el-arbeiði o.a. – HVS, luftskiftisskipanir o.a. – múraraarbeiði o.a. – málaraarbeið – lendisarbeiði o.a. – byggipláss.
Skúladepilin við Marknagil fer at hýsa einum samanløgdum studentaskúla, handilsskúla og tekniskum skúla við felags hentleikum og felags leiðslu. Samlaða gólvvíddin er 19.500 fermetrar, og pláss verður fyri umleið 1.300 næmingum. Málið hevur frá byrjan verið at hátta byggingina soleiðis, at undirvísingin kann skipast kreativt og nýhugsandi, eins og hon skal vera fakliga og námsfrøðiliga slóðbrótandi.
Kostnaðarætlanin fyri verkætlanina er 515 mió., íroknað innbúgv og annað, og skúlin skal eftir ætlan takast í nýtslu við skúlaársbyrjan í 2016.
Um nakar ynskir at vita meira um málið, kann viðkomandi seta seg í samband við samskiftistænastuna á Landsverki, tlf. 290804/805.


text:
Samgongan varðveitir meirlutan
64% fyri at broyta hjúnabandslógina
Í miðlunum síggja vit javnan veljarakanningar og kanningar um ymisk mál. Tað kunnu vera Gallup ella Fynd, sum gera tílíkar kanningar. Tá meiningakanningar um at broyta hjúnabandslógina komu fram, var onkur, sum segði í miðlunum, at hetta var opportunt av bæði flokkum og miðlum at lata hetta koma fram nú.
Uppgávur:
1. Nær verða veljarakanningar vanliga gjørdar?
2. Fáa vit altíð at vita, hvør ger kanningarnar og fyri hvønn?
3. Kann tað sigast at vera oppurtunt at gera veljarakanningar, tá eitt ávíst mál leikar á?
4. Er tað lobbyisma at gera veljara- og meiningakanningar og fáa tær at mynda tíðindaflutningin í eitt ávíst tíðarskeið?
5. Ávirka meinings- og veljarakanningar tína støðutakan?


text:
Við ikki minni enn 28 frítíðardeplum á kortinum hevur Danland nakað fyri øll. Felags fyri deplarnar er, at teir liggja tætt við strond, og at teir hava eina ørgrynnu til stuttleika, bæði úti og inni. Hóast flestu deplarnir eru upplagdir til barnafamiljuna, so eru teir eisini eitt gott val fyri parið ið vil njóta nakrar dagar saman.
Niðanfyri vísa vit á teir best umtóktu deplarnar hjá føroyingum. Kundi tú hugsað tær at vitja aðrar deplar, so er bara at seta seg í samband við okkum. Vit hjálpa tær fegin at skræddaraseyma tína komandi ferð.


text:
Býráðsfundur 27. mai 2014 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
1.
13/00827: Umsókn um stuðul til felagshús í Skálafirði.
Áhugafelag í Skálafirði søkir um fíggjarligan stuðul til keyp av einum neysti, sum skal brúka sum felagshús hjá íbúgvunum í Skálafirði. Søkt verður um stuðul til keyp av húsinum og til tilfar, meðan arbeiðið at seta húsini í stand, verður gjørt sum sjálvboðið arbeiði.
-Mentanarnevndin hevur á fundi 20 mai mælt til, at játta 150.000 í stuðli yvir tvey ár til keyp av tilfari, tá felagið hevur ogna sær bygningin.
-Fíggjarnevndin tekur undir við tilmælinum frá mentanarnevndini og mælir til, at 75.000 verða avsettar í 2015 og 75.000 í 2016, treytað av, at felagið fyrst hevur ognað sær bygningin.
-Býráðið hevur á fundi 27. mai 2014 samtykt at beina málið í Vinnu- og havnarnevndina og Byggi- og býarskipanarnevndina til viðgerðar.
2.
14/00313: Ársroknskapurin fyri Runavíkar kommunu fyri fíggjarárið 2013.
-Fíggjarnevndin mælir til at góðkenna uppskotið til ársroknskap fyri 2013, sum Sp/f Januar og Sp/f Grannskoðarastovan hava grannskoðað.
-Býráðið hevur á fundi 27. mai 2014 samtykt at taka undir við tilmælinum frá fíggjarnevndini um at góðkenna ársroknskapin hjá Runavíkar kommunu fyri fíggjarárið 2013.
3.
14/00372: Status av grundstykkjalistanum fyri kommununa og møgulig ásetan av treytum fyri at standa á listanum.
Vísandi til, at grundstykkjalistin ikki vísir tann veruliga tørvin, verður mælt til, at reglugerðin fyri grundstykkjalistan verður broytt smb. uppskoti frá fyrisitingini og at ásett verður eitt gjald fyri at standa á listanum. Hetta fyri at gera tað smidligari hjá teimum, sum ætla sær at fara undir bygging beinanvegin.
-Byggi- og býarskipanarnevndin mælir til at broyta treytirnar fyri at standa á grundstykkjalistanum smb. uppskotinum frá fyrisitingini og at áseta gjaldið fyri at standa á listanum til kr. 3.000,00.
-Býráðið hevur á fundi 27. mai 2014 samtykt at taka undir við tilmælinum frá Byggi- og býarskipanarnevndini.


text:
Vísindavøka 2017
10. árið á rað verður Vísindavøka hildin í Føroyum. Granskingarráðið skipa fyri í samstarvi við allar granskingarstovnarnar.
Vit verða aftur í ár í Tórsgøtu, í Perluni, Reinsarínum, Ostahúsinum og á Perlutorginum. Hetta verður fríggjadagin 29. september kl. 8.00 til á leið kl. 18.00.
Vit fara eisini at hava Vísindavøku á ferð aftur í vikunum uppundir Vísindavøkuna.
Eitt serligt vísindavøkublað kemur eisini út. Tað kemur við Sosialinum 20. september.
Sí skrá fyri Vísindavøku á ferð og Vísindavøkuna í vinstra bredda.


text:
Norðurlond og baltisku londini samstarva um talgilding
Norðurlond og baltisku londini taka nú enn eitt stig til at styrkja samstarvið um talgilding. Saman við hinum norðurlendsku londunum hava Føroyar í dag skrivað undir felags ráðharrayvirlýsing um sokallað tilgjørt vit (artificial intelligence – stytt AI).
Yvirlýsingin fevnir um at menna og virka fyri betri korum innan AI. Hetta merkir ítøkiliga at betra um atgongdina til upplýsningar, og at londini skulu hava felags leiðreglur um AI nýtslu. Harumframt skulu undirstøðukervið, tøknin og upplýsningar, ið nýtast til AI framyvir verða grundaðar á ein felags leist.
“Tað hevur alstóran týdning, at talgildar føroyskar loysnir kunnu nýtast tvørtur um landamørk. Eisini er tað neyðugt, at vit í norðurlondum og baltisku londunum støðugt lata hvørjum øðrum vitan og royndir til tess at finna felags loysnir, har hetta letur seg gera. Eg eri serstakliga fegin um, at Føroyar eru við í hesum samstarvi um talgilding á javnbjóðis føti við grannalond okkara”, sigur Kristina Háfoss, landsstýriskvinna í fíggjarmálum.
Landsstýrið arbeiðir – umvegis Talgildu Føroyar – við eini heildarætlan fyri talgilding í Føroyum. Hóast AI ikki er beinleiðis partur av verkætlanini, er tað týdningarmikið, at Føroyar eru fyrireikaðar til hesa tøkni.
Norðurlendska og baltiska samstarvið um talgilding byrjaði í 2017, tá ið MR-Digital var sett á stovn. Ráðharrarnir í norðurlendsku og baltisku londunum manna MR-Digital. Talan er um eitt ráðharraráð, sum fyribils - í tíðarskeiðinum 2017-2020 - skal arbeiða fyri at skapa eitt samanhangandi og sameint talgilt øki, ið skal gagnnýta talgildu tøknina til at skapa vøkstur og enn betri vælferð í norðurlondum og í baltisku londunum.


text:
Dagsbilettir við dyrnar
Dagsatgongumerki verða seld við inngongdina til festivalin allar tríggjar dagarnar.
Tað gongur undan við vikuskiftispassum til Summar Festivalinum, og líkt er til, at útselt verður til festivalin. Seinastu vikuskiftispassini eru nú til sølu í Telebúðum kring landið.
Vikuskiftispass til børn (6-12 ár) verða ikki útseld. Tey kosta 200 krónur í forsølu – og 250 krónur við dyrnar. Børn 5 ár og yngri sleppa inn ókeypis.
Eitt avmarkað tal av dagsatgongumerkjum verður selt við inngongdina til festivalin, tá ið hann byrjar.
Prísurin verður hesin:
Dagsatgongumerki, hósdagur: 500 kr.
Dagsatgongumerki, fríggjadagur: 900 kr.
Dagsatgongumerki, leygardagur: 600 kr.


text:
Fólkatalið var 50.498 tann 1. januar. Tað vaks við 676 fólkum ella 1,4% í 2017. Tað kemur av nettotilflyting á 465 og burðaravlopi á 211. Fólkavøkstur er í øllum høvuðsøkjum, men mynstrið er tað sama sum undanfarna hálva árið, at fólkavøksturin er lutfalsliga størstur í Vága sýslu, Streymoy uttan fyri Tórshavnarøkið og Eysturoy, meðan minsti vøksturin er í Suðuroy og lítil minking í Sandoyar sýslu.
Í mun til árið fyri vóru munandi broytingar í 2017 í burðaravlopi og nettoflyting, og tær vendu hvønn sín veg: burðaravlopið minkaði við 85 úr 296 niður í 211, meðan nettotilflytingin vaks við 61 úr 404 upp í 465. At burðaravlopið minkaði meira enn vøksturin í nettotilflytingini gjørdi, at fólkavøksturin í 2017 var 24 minni enn í 2016.
Veksur skjótast í Vágum, í Streymoy uttan høvuðsstaðin og í Eysturoy
Fólkatalið vaks í øllum høvuðsøkjum í 2017. Í tali var størsti vøksturin í Tórshavnarøkinum við 219 fólkum og næstan líka nógv í Eysturoy við 204 fólkum.
Meira áhugavert er, at verður hugt eftir lutfalsliga ella prosentvísa vøkstrinum, er hann nógv størstur í Vága sýslu við 2,5%, í Streymoyar sýslu uttan høvuðsstaðin við 2,2% og í Eysturoyar sýslu við 1,8%. So er eitt lop niður til Norðoya sýslu og Tórshavnarøkið við ávikavist 1,2 og 1,1%. Og síðani aftur eitt lop niður til Suðuroy bert 0,2% og Sandoyar sýslu við eini minking á 0,5%.
Síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum. Tað broyttist nú í fjør, so tað er ikki sama ferð á fólkavøkstrinum í høvuðsstaðnum, sum aðrastaðni í landinum: í 2017 átti Tórshavnarøkið 32% av fólkavøkstrinum, samanborið við 55% í 2016.
Minkað fráflyting og økt tilflyting skapa stóra fólkavøksturin
Tann stóra broytingin í gongdini í fólkatalinum kemur einamest av broyttu flytingini, har fráflytingin er minkað nógv, samstundis sum tað hevur verið ein vøkstur í tilflytingini. Vit skulu heilt aftur til 1980 fyri at finna so lágt tal fyri fráflytingina, sum tey 1.141 ið fluttu av landinum í fjør. Verður fráflytingin roknað í mun til fólkatalið, finna vit als ikki so lágt tal fyri fráflyting í hagtalsgrunninum, ið gongur aftur til 1970.
Tó sæst nú, at vøksturin í tilflytingini støðgaði á í 2017, og hon heldur minkaði við 23 fólkum í mun til 2016. Broytingin er tó so lítil, at ilt er at siga, um hetta merkir, at tilflytingin hevur verið í hæddini. Hinvegin minkar fráflytingin framvegis og var 84 fólk færri í 2017 enn í 2016. Hetta gjørdi, at nettotilflytingin vaks við 61 fólkum.
Samanbera vit hetta árið við tey heldur vánaligu árini 2009 -12, so er árliga fráflytingin nú eini 600 fólk minni og tilflytingin eini 300 størri – og tí er ein negativ nettofráflyting á yvir 400 vend til eina enn størri positiva nettotilflyting.
Men: burðaravlopið minkaði munandi í 2017
Samanborið við 2016 minkaði burðaravlopið munandi í 2017, úr 296 niður í 211. Vit skulu seks ár aftur til 2011 fyri at finna eitt lægri burðaravlop enn í 2017. Minkingin í burðaravlopinum í 2017 kemur av, at føðitalið minkaði við 19 børnum og deyðatalið vaks við 66 fólkum.
Lutfalsliga minni vøkstur í 3 teim størstu kommununum enn í landinum sum heild
Hóast nógv størsti vøksturin í tali er í Tórshavnar kommunu við 271 fólkum, ið er 40% av fólkavøkstrinum fyri alt landið, er hetta lutfalsliga minni enn samanlagt fyri alt landið, tí her búgva 42% av øllum fólkinum í Føroyum í Tórshavnar kommunu.
Nakað líknandi er galdandi fyri næststørstu kommunu, Klaksvíkar kommunu, har fólkatalið veksur við 61 fólkum, svarandi til 9% av vøkstrinum fyri alt landið, hóast her búgva 10% av øllum fólkatalinum.
Vánaligari er støðan í triðstørstu kommununi, Runavíkar kommunu, har fólkatalið bert vaks við 27, svarandi til 4% av vøkstrinum fyri alt landið, hóast har búgva 8% av fólkinum í landinum.
Tølini fyri tríggjar tær størstu kommunurnar, samanborið við alt landið, eru hesi:
- Alt landið 1,4% ið eru 676 fólk
- Tórshavnar k. 1,3% ið eru 271 fólk
- Klaksvíkar k. 1,2% ið eru 61 fólk
- Runavíkar k. 0,7% ið eru 27 fólk
Tá nú triggjar tær fólkaríkastu kommunurnar hava ein lutfalsliga minni vøkstur enn landsmiðal, so eru tað aðrar av størri kommununum, ið draga vøksturin væl upp um landsmiðal á 1,4%. Tær eru serliga:
- Sjóar k. 5,1% ið eru 50 fólk
- Sørvágs k. 4,3% ið eru 49 fólk
- Sunda k. 2,6% ið eru 44 fólk
- Vestmanna k. 2,5% ið eru 30 fólk
- Nes k. 2,2% ið eru 27 fólk
- Fuglafj.k. 1,5% ið eru 23 fólk
- Vága k. 1,5% ið eru 30 fólk
Eisini í fleiri av smærri kommunum vaks fólkatalið munandi og lutfalsliga meir enn landsmiðal, m.a.:
- Porkeris 6,1% ið eru 18 fólk
- Eiðis 3,7% ið eru 26 fólk
- Skopunar 2,4% ið eru 11 fólk
- Hvannasunds 2,2% ið eru 9 fólk
- Sumbiar 2,0% ið eru 7 fólk.
Hinvegin var størsta minkingin, roknað í tali, í Hvalbiar, Sands, Fugloyar, Hovs, Tvøroyrar, Húsavíkar og Skálavíkar kommunum.
Av oyggjunum er bara minking í Sandoy, Fugloy, Svínoy og Nólsoy
Verður hugt eftir gongdini í einstøku oyggjunum, er munandi fólkavøkstur í øllum teim stóru oyggjunum, tó bert lítil vøkstur Suðuroy og ein lítil minking í Sandoy.
Í nøkrum útoyggjum veksur fólkatalið, serliga í Hestoy við 4 fólkum, svarandi til 19%. Eisini er vøkstur í Kalsoynni og Mykinesi. Í nøkrum halda tey tørn, sum í Skúvoy, Stóra Dímun og Koltri, meðan tað er minkandi fólkatal í Fugloy, Svínoy og Nólsoy. Serliga stór er minkingin í Fugloy við 8 fólkum ella 18%. Men á útoyggjum eru tað sum heild sera smá tøl, ið ofta skifta ymiskan veg.
Dagførd og útgreinað íbúgvatøl eru at finna í hagtalsgrunninum her.


text:
Sjarma og søga, fyrstafloks matur, óformelt og nærverandi. Vælkomin til Katrinu Christiansen.
Køkurin er opin soleiðis:
Mánadag – fríggjadag kl. 12.00 – 14.00: Lunch: Ósøtar vaflur
Mánadag – fríggjadag kl. 14.00 – 18.00: Kaffi/te og køka
Fríggjadag & leygardag kl. 16.00 – 18.00: KC Hjallur við pylsum, ostum og víni
Mánadag - sunnudag kl. 18.00 – 22.00: Tapas matskrá
Bílegg borð
Ósøtar vaflur við góðari fyllu:
Mánadag til fríggjadag 12–14
KC hjallur & vín:
Fríggja- og leygardag 16–18
Tapas, á la carte og snacks:
Mánadag til Sunnudag 18–22
Har Katrina Christiansen stendur í dag, hevur verið virksemi síðani fyrst í 1700-talinum. Húsini hava havt minst fýra ymisk nøvn: Bartskerstova, Skálahús, hjá Restorff, hjá Heinesen og hjá Katrinu Christiansen.
Umframt vinnuligt virksemi frá bartskerum til handil kann nevnast, at William Heinesen er føddur har, og búði síni fyrstu barnaár "hjá Heinesen", sum húsini vórðu rópt tá.
Hóast neyðugar ábøtur eru gjørdar, so er alt, sum kundi varðveitast í húsunum, varðveitt. Harafturat er nógv forkunnugt, sum var farið úr húsunum, afturfunnið og sett uppaftur.
Maturin í nýggju matstovuni er inspireraður av spanska tapas-stílinum, men er fullførdur við íblástri frá føroyskum matsiði og øllum tí, sum okkara náttúra hevur at bjóða.


text:
Unidrain er funktionel minimalisma og reinar linjur. Her sleppur tú frá at standa á einari kaldari rist mitt á gólvinum. Møguleiki er eisini at velja stórar flísar, uttan at frárenslið skal oyðileggja úrslitið, men heldur mótsatt.
[SÍ FALDARAR HER: Vøruúrvæl, Mát, Prísir o.a.]
Unidrain er ein danskur framleiðari av gólvfrárenslum. Sum teir fyrstu í heiminum komu teir í 2003 við linjufrárenslinum sum eitt alternativ til tað traditionella fýrkantaða gólvfrárenslið. Unidrain er tiltikið fyri tað slóðbrótandi linjufrárenslið, horna frárenslið, og at tað er 100% tætt ímillum gólv og vegg.
Unidrain er úr rustfríum stáli. Frárensl frá unidrain verða løgd heilt inn at vegginum. Hetta ger, at gólvið bert skal hava hall ímóti vegginum, har risin liggur. Hetta ger gólvið javnari og sparir áleggjaranum nógv stríð. At frárenslið liggur heilt inn at vegginum ger tað eisini møguligt at leggja stórar flísar, uttan at hetta órógvar flísamynstrið.
Trygd – 100 tætt
Sum tann einasti kann Unidrain tryggja, at tað er 100% tætt ímillum vegg og gólv, har frárenslið liggur. Hetta kemur av, at øll Unidrain frárenslini hava eina vinkulplátu (sí mynd), sum gevur fulla trygd ímóti vatnskaðum. Vinkulplátan ger, at vatnið ikki sleppur at vegginum, men verður leitt beinleiðis í frárenslið.
Velur tú unidrain, eru nógvir valmøguleikar. Kanska skal tað verða tann vakra hornaristin?
Ella tað klassiska linjufrárenslið úr rustfríum stáli?Ella skal risin verða heilt goymd burtur? Líkamikið hvørja loysn tú velur, so er tað heilt víst, at tú fært eina eleganta og stílfulla loysn, sum tú heilt sikkurt verður glaður fyri.
Almenn baðirúm – Størri loysnirTann fleksibla loysnin frá unidrain Modul 1100 ger tað møguligt at framleiða eitt frárensl til størri baðirúm / Brúsurúm.
Hjá p/f Maria Poulsen finnur tú eitt stórt úrval av Unidrain loysnum. Vit lagurføra allar Unidrain lutirnar og leiðbeina til ta bestu loysnina.
Vegleiðing til upseting av Unidrain:
Unidrain í Betong:
Unidrain: Træbjálkar við sparsli:
Unidrain: Træbjálkar og gólvplátur:
[SÍ FALDARAR HER: Vøruúrvæl, Mál, Prísir o.a.]
Hjá p/f Maria Poulsen finnur tú eitt stórt úrval av Unidrain loysnum. Vit lagurføra allar Unidrain lutirnar og leiðbeina til ta bestu loysnina.
Maria Poulsen
Tlf: 31 20 00
mp[@]mp.fo


text:
Útlendskar ábyrgdir
Hvat er ein útlendsk ábyrgd?Ein útlendsk ábyrgd er eitt skjal, sum skal tryggja virkinum eitt endurgjald, um sáttmálabrot verður framt. Ábyrgdin verður vanliga útflýggjað av einum banka, og kann t.d. útflýggjast sum trygd fyri gjaldi ella veiting av vørum.
Fyrimunir við eini ábyrgdEin ábyrgd kann vera ein fyrimunur bæði fyri keypara og seljara. Sum keypari kann títt virki sleppa undan at gjalda frammanundan, ella tað kann tryggja eitt avtalað forskot, tú kanst fáa møguleika fyri kreditti, og tú kanst fáa trygd fyri at fáa endurgjald, um seljari ikki uppfyllir týdningarmiklar skyldur.
Soleiðis virkar ein ábyrgdFyrst og fremst skulu keypari og seljari semjast um, hvørjar umstøður skulu tryggjast av ábyrgdini. Um ábyrgdin skal tryggja tína skyldu mótvegis mótpartinum, skalt tú biðja BankNordik stilla eina ábyrgd mótpartinum til fyrimunar. Á sama hátt kann mótparturin biðja sín banka stilla eina ábyrgd tær til fyrimunar. Fleiri ábyrgdir kunnu vera partur av sama sáttmála. Fyri at fáa stillað eina ábyrgd skalt tú útfylla eitt oyðublað um áheitan um ábyrgd, sum tú skalt senda til BankNordik. Tað krevur eina kredittjáttan at fáa stillað eina ábyrgd, tí BankNordik veitir trygd fyri gjaldinum til mótpartin.
Útgjald av upphædd fyri ábyrgd
Ein ábyrgd verður stillað sum ein treytaleys ábyrgd (anfordring) ella ein treytað ábyrgd. Tá ein treytaleys ábyrgd verður nýtt, skal upphæddin gjaldast út, um tann, ið hevur framíhjárættindini, setur eitt krav. Tá ein treytað ábyrgd verður nýtt, skal upphæddin harafturímóti bert gjaldast, um ábyrgdarstillarin tekur undir við tí, ella um tann, ið hevur framíhjárættindi, leggur ein dóm fram, um at bankin skal gjalda.


text:
Náttargali (lat. Luscinia; da. Nattergal) er eisini ein lítil gráur fuglur, sum einki býður sær út í fólkaeygum — men so mikið meir í oyrunum. Frá eldgomlum tíðum hevur hann verið tiltikin sum besti sangarin av øllum fuglum. Til Føroyar kemur hann ikki; norðurmark hansara er Danmark og Miðsvøríki. Fyrst hann er komin, syngur hann alla náttina. Tá ið klekingin kemur fyri, syngur hann minni og einans á degi; og er jóansøka1) farin, hoyrist hann ikki. Sum longur kemur suður í Europa, verður meir av honum.
Allartættastur er hann í Spania; har hoyrist sangurin allastaðni, sum viðavøkstur er. Málið er óføra vakurt og tónarnir yndisliga fjølbroyttir: mjúkasta bríksl skiftir við klingandi hart ljóð, tenjandi tunglyntur sangur við kvikliga kátan. Teir, ið hava hoyrt náttargalan í Spania, siga, at tað er ógloymandi.
1) Jóansøka 24. juni.
Úr: Mikkjal á Ryggi: Fuglabókin, Dýralæra II. 1951.


text:
Vælkomin til Heimasíðuna hjá Vága Ríðingarfelag"
Vælkomin til Heimasíðuna hjá Vága Ríðingarfelag"
Vælkomin til Heimasíðuna hjá Vága Ríðingarfelag. Her kunnu tit fylgja við hvat í felagið hevur at bjóða. Skriva ella maila myndir inn Tað er ætlanin at byggja ríðihøll, við plássi til hestar eisini, so verður betri møguleiki at hava hest í Vágum. Tað verður ikki so galið, tá vit kunnu ríða inni, tá ið ódnarveðrið leikar á uttanfyri.
Velkommen til vores hjemmeside
Páskatúrur Felagstúrur..
Verður: 30/3 kl 11 á Vatnsoyrum..
Kapping"
Um áhugi er verur ein kapping um best røkta ross í Vágum veturin yvir. Kappingin endar tá rossini sleppa út aftur til Várs.
Rossi verður dømt uppá kroppsvekt/muskulfyllu,pels,hógvar og lyndi..
Vinnarin fær eitt ferðasteyð
Fari verur eftir ungrossum í Vágum 22.september 2012 kl 10.00 frá fjósinum hjá Henga.
Kostnaður kr 50,00 pr luttakara
tilmelding á tlf: 210737


text:
Lær at steðga
Steðga við linjuna
Venjingin venur barnið at bremsa bæði vanliga og harðliga uttan at fara um koll. Vel eitt trygt stað við ongari ferðslu, har pláss er at súkkla.
- Tekna eina linju á vegin
- Lat barnið súkkla móti linjuni og bremsa soleiðis, at tað steðgar júst við linjuna.
- Finn eitt trygt stað við ongari ferðslu, har pláss er at súkkla. Lat barnið súkkla runt á økinum. Frammanundan avtalar tú við barnið, at tú rópar “Bremsa”, meðan barnið súkklar. Barnið skal síðani bremsa harðliga.
Tíð og venjing krevst fyri at hava tamarhald á súkkluni samstundis sum tú byrjar, vendir ella steðgar. Tit eiga ikki at fara út í veruligu ferðsluna, fyrr enn barnið tykist vera trygt í hesum støðum.


text:
Í morgun minnir Facebook meg á hetta fýra ára gamla uppslag um arbeiðsgleði. Av onkrari orsøk havi eg í hægstu feriutíð fyri fýra árum síðan leitað meg fram til at orðið, hugtakið og støðan yvirhøvur, at kenna arbeiðsgleði, er ikki til á føroyskum. Leitingin gav einki úrslit, varð sagt. Interessant at Facebook verður okkara kollektiva minni og pláss, har vit skifta um meiningar og fáa minnið at grógva. Nú er orðið til í føroysk-ensku orðabókini hjá Sprotanum: "zest, pleasure taken in one's work; (nøgdsemi) job satisfaction (t.d. schemes to improve job satisfaction); tað oyðileggur arbeiðsgleðina it takes all the pleasure out of one's work."
Tað gongur framá.


text:
Ingi Samuelsen
17.08.2017 - 11:02
Tíðindi > Lívsstíls- & brúkaraevni > Ferðing
Aftur í dag hevur Havnin vitjan av siglandi ferðafólki. Heili tvey skip liggja við molan í dag. Ikki so stór, sum okkurt annað, ið hevur vitjað, men snøgg skip má sigast.
Uttast liggur ein trúgvur gestur, Marco Polo, sum vitjar á triðja sinni í ár. Marco Polo er eitt eldri skip, bygd í 1964 í Eysturtýsklandi og hevði upprunaliga russiskar eigarar og æt Aleksandr Pushkin. Núverandi eigararnir eru Story Cruise ldt. Skipið er skrásett í Nassau í Bahamas.
Marco Polo er 176 metrar langur og 23,55 breiður. Skipið tekur 820 ferðafólk og manningin telur 356.
Fínasta luksus
Hitt skipið, sum liggur á Havnini í dag er nakað minni, men her er talan um marglæti av allar fínasta slag.
Silver Wind hjá Silversea Cruices 156 metrar langt og 21 metrar breitt. Hóast tað er gott pláss umborð, tí har er ”einans” pláss fyri 296 ferðafólkum, og tey hava eina manning, ið telur 222, at syrgja fyri at ferðin gerst væleydnað.
Vit vita ikki, hvat ferðafólkini, sum vitja í Føroyum í dag, hava goldið fyri ferðina, men kunnu á heimasíðuni hjá reiðarínum staðfesta, at næsta ferðin, ið er møgulig at bíleggja, er frá 24. august úr London og so 16 dagar umvegis Amsterdam og Keypmannahavn inn í Eystrasalt og so aftur gjøgnum Kielar-veitina til Hamburg. Henda ferðin kostar úr 11.700 dollarum pr. høvd. Tað er 73.500 krónur.
Meira um skipið á heimasíðuni hjá reiðarínum
Silver Wind kom í morgun á Havnina úr Húsavík í Íslandi, og fer avstað aftur klokkan 16 við kós móti Lerwick í Hetlandi.
Marco Polo kom úr Kirkwall á Orknoyum, og fer klokkan 14 av aftur Havnini við kós móti Portree á Skye í Vesturskotlandi.


text:
Eg var í góðum lag tá eg vaknaði í morgun. Eg fór tíðliga upp og hevði góða tíð. Fyrilesturin var fínur og eg hevði eina spennandi avtalu aftaná døgurða. Eg hevði eisini avtalað við sjeikin at vit skuldu fara at gera sushi í kvøld. So dagurin var pakkaður við góðum. Men tá eg siti heima í sofuni kl.15 misti eg hugin til alt. Eg kendi meg troytta. Eg vildi gjarna gera alt møguligt, sum eg visti kundi hjálpa uppá mítt tunga sinn. Eg megnaði tað bara ikki. Eg valdi heldur løttu loysnina, inn í kamarið, undir dýnuna og tendraði enn ein part av The Bachelor. Hetta gjørdi heldur ikki støðuna betur. Og ja, tað er aftur tann tíðin á mánaðinum…
So sovnaði eg.. fyri nógv hjálpur tað at fáa sær ein lúr, men fyri meg er tað sum at pakka saman. Eg eri sum eitt ódnarveður tá eg vakni og havi eg ikki hug til nakað áðrenn eg sovni, so havi eg slett ikki hug til nakað tá eg vakni. Harra jesus tað er óintresant, og ein dag sum í dag, klári eg slett ikki at stýra mær.. Eg plagi at klára at hála meg upp. Men tað havi eg faktiskt slett ikki hug til í dag. So her liggi eg.. Fríggjakvøld, í einum alt ov heitum kamari, við gardinunum fyri. Nábúgvin, sum er ein ungdómskirkja, hevur opinbart veistlu í kvøld. Eg havi ikki hoyrt sovornum larm, síðani vit fluttu inn her. Handan kirkjan er eitt sindur sjálvsom. Har er harður tónleikur, og sjálvandi vilja tey sita uttanfyri. Prát, fjas og flenn í langar banar. So oman yvir at eg føli meg úber rotna eitt fríggjakvøld, so skal eg hoyra uppá ballið hjá kirkjuni. Juhuu!
So tað er synd at siga at her er nógv ljósareytt yvir kvøldinum í kvøld. Eg vildi heldur sagt at her er myrkareytt. Kanska vit siga vínreytt, eftir sum at tann liturin er so inn beint nú. Vínreytt kann eisini vera ordiliga vakurt. Hmm… kanska er tað slett ikki so galið at hava eitt vínreytt kvøld viðhvørt. Tað noyðist ikki altíð at vera ljósareytt. Veist tú hvat? Hatta hjálpti. Eg ætlaði mær eitt ljósareytt kvøld í kvøld, men tað er avlýst. Vínreytt hevur tikið yvir og tað fari eg at royna. Haha… kom í tankar um at tann vínreyði liturin eisini minnur um okkurt annað! Áhh gud, orsaka fyri myndina!
Onkuntíð hjálpur tað at fáa tankarnar niður á pappír. Eg dugi væl at síggja hvussu láturligt hetta er. Eg havi onga orsøk til at verða í ringum lag. Tað eru nokk bara hormonirnar sum arga meg. Eg fari at prøva at njóta mítt vínreyða kvøld, hvat tað so enn hevur at bjóða. Kanska eg ikki eri tann einasta sum er rotin í kvøld. Vónandi ikki, so kunnu vit ugga okkum við tí.
Eg ynski tykkum eitt gott kvøld! Ljósareytt ella vínreytt.
M&K


text:
Málsligt samsvar plagar at vera, tað sama hvat merkingin er.
'Ein manning' er eintalsorð, hóast fleiri skulu til at manna hana. So hóast vit siga, sum rætt er, at teir ella tær hava fingið steyp, so eitur tað, at "manningin hevurfingið steyp."
'Føroyar' afturímóti er fleirtalsorð; tí eitur tað ikki, at Føroyar vann, men Føroyar vunnu (tá ið so væl gongur í hond).
Tað skulu tvey til at vera eitt par, men sum par eru tey bara eitt. Tí eitur tað ikki, at "Ungt par ynskja íbúð", men "ungt par ynskir íbúð".
Løgregla er eintalsorð. Tí siga vit ikki, at "Løgreglan hava", men "Løgreglan hevur tikið brotsmenninar (ella hvat tað er, hon hevur gjørt)".


text:
2. steypakapping í amboðsfimleiki 17. februar
Steypakappingin, sum skuldi vera Í Runavík um vikuskiftið, er flutt til Havnar og verður leygardagin 17. februar í Fimi.
Bólkarnir, sum skulu kappast eru kvinnur, kvinnuunglingar, menn, mansunglingar, dreingir, smádreingir, piltar (9 ár og eldri) og gentur stig 4-7.
Á kvinnusíðuni verður kappast á gólv og á bita og á mannfólkasíðuni verður kappast í reck, parallel barr og í lop.
Góðkenningardagur verður fyri gentur á stig 1-3 og kappingarfyrireiking fyri piltar, sum eru yngri enn 9 ár. Til góðkenningardagin hjá stig 1-3 skulu íðkarar gera øll amboðini, lop, bita, gólv, forskotna barr, meðan íðkarar til kappingarfyrireiking (piltar) gera reck, parallel barr og lop.
Skráin leygardagin er hendan:
2. steypakapping leygardagin 17. februar
Kl. 08.00 – 08.50: Upphiting fyri gentur, kvinnuunglingar, kvinnur, mansunglingar og menn
Kl. 09.00: 2. steypakapping fyri gentur, kvinnuunglingar, kvinnur, mansunglingar og menn
Kl: 11.30 – 12.20: Upphiting fyri stig, 4, 5, 6 og 7, smádreingir og dreingir
Kl. 12.30: 2. steypakapping fyri stig, 4, 5, 6 og 7, smádreingir og dreingir
Kl: 15.00 – 15.50: Upphiting fyri piltar og stig 1, 2 og 3
Kl. 16.00: 2.
steypakapping fyri piltar, kappingarfyrireiking fyri piltar og góðkenningardagur
fyri stig 1, 2, og 3.
Fimleikafelagið Ljósið ynskir øllum íðkarum góða eydnu.


text:
Nordik360
Tá ið tú savnar tíni fíggjarviðurskifti hjá okkum og gerst Nordik360-kundi, fært tú bestu ráðgevingina, ágóðan av rentufyrimunum og ókeypis tænastum.
Samlaðu fíggjarviðurskifti tíni við bankan verða roknað út sum ein samanlegging av:
- Saldum á útlánum, innlánum, kredittum
- Kursvirði á BankNordik virðisbrævagoymslum, ið eru knýttar at Persónligari PensjónsRøkt, Persónligari OgnarRøkt, Ráðgevingaravtalu og serstøkum ognarrøktaravtalum
- Kursvirði á íløguprógvum
- 1/3 av restskuldini á DLR-realkredittlánum, ið verða umsitin av BankNordik


text:
Fæst tú við tónleik til opera, operettur og musicals, kann Koda Dramatik vegleiða um avtalur við sjónleikarhús ella framleiðara.
Tá tónleikur verður brúktur innan drama, umsitir Koda sonevndu “smáu” rættindini. Tað er tá eksisterandi tónleikur verður brúktur í sjónleiki, kabarett, tiltøkum, konsertum og líknandi. Tá talan er um “smáu” rættindini, er tað Koda, ið syrgir fyri, at tónaskaldið fær viðurlag fyri tónleikin.
Koda umsitur ikki rættindi til “musikdramatik”, sum er tónleikur, ið er skrivaður beinleiðis til opera, operettur og musicals. Rættindi til “musikdramatik” verða umsitin av rættindahavarunum hvør sær, oftast av tónleikaforløgum. Tað merkir, at tónaskaldið ella forlagið skal gera beinleiðis avtalu við sjónleikarhús ella framleiðara um gjald fyri tónleikin. Rættindi til musikdramatik verða stundum nevnd “stór rættindi”.
Les meira um Koda Dramatik.


text:
Maskinførarastørv til CATERPILLAR
1520634541
J&K Petersen Contractors søkir eftir Maskinførarum til Tórshavnar Havn.
Í sambandi við útbyggingina av Tórshavnar Havn, søkir J & K Petersen eftir maskinførarum til maskinur okkara á nýggja molanum og á Glyvursnesi.
Vit hava tørv á førarum til:
– Maskinu, ið verður nýtt til laðing av nýggjum grótkasti - CAT 374F v/ tong.
– Maskinu, ið tekur upp og leggur út tilfarið, ið kemur av Glyvursnesi - CAT 385C v/21m bummi.
– Maskinu á Glyvursnesi til lessing - CAT 390F.
Arbeiðsuppgávur:
• At koyra CATERPILLER maskinur.
• Viðlíkahald og reinhald av maskinuni.
Vit vænta, at tú:
• Megnar at handfara og koyra maskinurnar.
• Hevur góð samstarvsevnir og kanst arbeiða sjálvstøðugt.
• Ert røsk/raskur, ábyrgdarfull/ur, nærløgd/nærlagdur og røkin.
Løn sambært avtalu.
Um spurningar eru í samband við størvini eru tit vælkomin at tosa við Eyðfinn Lenvig, tekniskan leiðara, á tlf. 585002, ella við Finnur Joensen, HR- og fyrisitingarleiðara, á tlf. 585036.
Um J & K Petersen
J & K Petersen er eitt entreprenørfelag stovnað í 1975, og er millum elstu entreprenørfyritøkur í landinum. Felagið fæst við jørð- og betongarbeiði, umframt bygnings- og havnaarbeiði. Umleið 160 fólk starvast hjá J & K. J & K er eitt arbeiðspláss, ið hevur drúgvar og góðar royndir við anlegsarbeiðum/verklagsarbeiðum, dýpingararbeiðum, byggiarbeiðum og havnaarbeiðum í øllum landinum.


text:
Góð ráð um kort
Ert tú kundi í Norðoya Sparikassa, kanst tú hava fleiri ymisk gjaldkort, ið øll eru til ymiskan tørv. Tað er umráðandi, at tú hevur júst tað kortið, ið hóskar tær, og eisini kann tað vera hent at hava fleiri kort. Skalt tú t.d. út at ferðast, er gott at hava tvey kort. Skuldi borist á, at annað kortið bleiv burtur, ert tú kortini trygg/ur og kanst sostatt eisini avgreiða tíni fíggjarligu viðurskifti ómakaleyst.
Goym kortið trygt
Kanna við jøvnum millumbilum, at kortið ikki er burtur. Kortið er eins persónligt og koyrikort, pass og tílíkt.
Bert tú eigur at kenna loynitalið
Upplýs ikki loynitalið fyri nøkrum. Loynitalið skal undir ongum umstøðum goymast saman við kortinum ella skrivast á kortið. Tú fært eitt loynitalskort sendandi, har tú kanst skriva upp loynitalið og goyma. Loynitalskortið fært tú saman við loynitalinum.
Nýt loynitalið við umhugsni
Statt tætt við sjálvtøkuna ella terminalin og halt aðra hondina yvir hina, tá ið loynitalið verður trýst inn.
Minnist til at føra roknskap
Goym kvittanina og ber hana saman við kontuavrit frá sparikassanum.
Goym ikki kortið ov nær við magnetisk svað (felt)
Goym ikki kortið ov nær magnetum, t.d. magnetlásum í taskum ella elektroniskum tólum, tí tað kann hava við sær, at kortið verður oyðilagt.
Ver varin við teldubrøvum Tú skalt ikki svara teldubrøvum frá peningastovni, um tað í hesum brøvum eru viðheft leinki, ið biðja teg um tínar persónligu upplýsingar, herundir eisini kort-upplýsingar. Ein peningastovnur vil ongantíð senda tær eina slíka áheitan. Ver yvirhøvur varin við at senda tínar persónligu upplýsingar umvegis vanligt bræv. Tað svarar til, at tú sendir upplýsingarnar við vanligum postkorti.
Verður kortið mist burtur ella stolið, skal sigast frá beinanvegin
Í avgreiðslutíð sparikassans verður boðað til Norðoya Sparikassa á telefon 475000.
Er sparikassin stongdur, skalt tú ringja til Nets í Danmark á telefon:
-
+45 44 89 29 29 um Dankort og Visa/Dankort.
-
+45 44 89 27 50 um MasterCard og MasterCard Debit.
Tú skalt upplýsa navn, bústað, navn á peningastovni og kortnummar ella kontunummar.
Kortið verður beinanvegin sperrað og kann ikki longur nýtast.
Minst til at bíleggja nýtt kort beinanvegin.


text:
Nýggjur kundi
Vit bjóða tær, sum kunda í Norðoya Sparikassa, eina breiða viftu av tænastum. Við dugnaligum starvsfólkum, ið øll seta kundan í fremstu røð, eru tú og fíggjarligu viðurskifti tíni í bestu hondum. Vit veita tær holla ráðgeving í øllum fíggjarligum viðurskiftum. Saman finna vit bestu loysnina, ið er snikkað til júst tín tørv og ætlanir.
Hevur tú eitt gott hugskot til eitt nýtt virki ella felag, ætlar tú at byggja út, keypa eina verandi fyritøku ella ynskir tú at gera íløgur, ert tú vælkomin at seta teg í samband við okkum. Vit eru til reiðar at ráðgeva tær.
Ja takk, eg ynski at gerast kundi í Norðoya Sparikassa
Tað er lætt at gerast kundi í Norðoya Sparikassa. Set teg í samband við okkum, og vit hjálpa tær at flyta allar tínar fíggjarligu tænastur yvir í Norðoya Sparikassa.
Vit syrgja fyri, at gjaldavtalur og aðrar fastar flytingar halda fram og verða goldnar av kontu tíni í Norðoya Sparikassa. Vit avgreiða netbanka, gjaldkort og tænastur annars.
Ring til okkum á telefon 475000 ella skriva ein teldupost til ns@ns.fo. Kundaráðgevarar okkara eru til reiðar hjálpa tær
Viðheft niðanfyri eru kundaskjøl, sum skulu fyllast út, undirskrivast og latast Norðoya Sparikassa, áðrenn tú gerst kundi. Tú kanst fylla skjølini út á telduni, síðani skriva tey út og undirskriva.
Stovnanarskjøl:
English


text:
Vimmerby
Vimmerby er ein býur í Vimmerby kommunu, Kalmar län í Svøríki. Í 2010 var fólkatalið í býnum 7 934.[1] Býurin er ein av elstu býum í Svøríki, tað er sannlíkt, at hann gjørdist keypsstaður í 1300-talinum.
Astrid Lindgrens Värld[rætta | rætta wikitekst]
Svenski rithøvundurin Astrid Lindgren hevur gjørt býin kendan, tá hon skrivaði um Emil úr Lønneberg og onnur, sum gjørdist heimskend innan bókmentir til børn. Nógv ferðafólk vitja hvørt ár familju stuttleikaparkina Astrid Lindgrens Värld sum fevnir um eitt 130.000 m2 stórt øki. Har kunnu fólk liva seg inn í søgurnar hjá henni um Emil, Pippi og Karlson á Takinum.
Keldur[rætta | rætta wikitekst]
Slóðir[rætta | rætta wikitekst]


text:
Á hesum bloggi havi eg sett mær fyri at brúka ókeypis funkur og ongar reklamur. Sjálvur pallurin, blogspot, er ókeypis og krevur einki hald ella logon. Harafturat er alt, næstan 100%, á føroyskum, so tað er rættuliga sjálvsagt, at lesarar eru føroyingar.
Í dag sigur ókeypisversiónin av Statcounter soleiðis um býtið millum lesarar á Birkblog og hvaðan teir koma:
Flestu lesarar, tað er 55%, koma frá tilvísandi heimasíðum, sum í allar flestu førum er VP, men fyri ein lítlan part eisini frá øðrum føroyskum bloggum. Næstflestu lesarar, tað er 22%, stava frá sosialum miðlum, tað er í høvuðsheitum Facebook. Triðflestu lesarar, tað er 15%, eru beinleiðis lesarar á blogginum. Fæstu lesarar, tað er 8%, finna Birkblog á leitimaskinum á netinum. Av hesum eru 88% frá Google og bara 12% frá bing.
88% av lesarum á Birkblog hava føroyskan netveitara. Næstflestu, tað er 5%, hava danskan veitara. Eitt fátal, men eitt stútt og javnt tal av Birkblog-lesarum, eru úr allari verðini. Júst í dag eru teir úr Spania, Sveis, Suðurafrika og Rumenia.
Flestu lesarar, tað eru 33%, brúka tablets, iPad. Sama tal brúkar skipanina Windows10, nakað færri, 32%, brúka iOS (iPad). 31% av lesarunum brúka Chrome kagan.
Soleiðis er tað.
Eftir stendur, at tað er ókeypis at fáa sær ein blogg. Einasta, ið kostar, er tann tíð, sum tú leggur í at skriva blogg. Men gjørdi tú ikki tað, so gjørdi tú kanska okkurt annað. Gudvitihvat. Endaliga stendur eftir, at øll skuldu fingið sær blogg. Tað er tað nýggja heimalambið. Ein bloggur.


text:
Endamál
Ráðið fyri Ferðslutrygd er landsfevnandi ráð, sum virkar fyri, at so fá, sum til ber, doyggja ella fáa álvarlsigt mein í føroyska vegakervinum.
Menniskansligir feilir liggja aftanfyri næstan allar deyðsvanlukkur á vegunum. Endamál okkara er tí at betra ferðsluvanar við upplýsing og fjølbroyttum fyritaksemi. Vit fremja átøk og gera kunnandi tilfar um ferðslutrygd eins og vit leggja okkum eftir at geva sakliga kunning um øll tey viðurskifti, sum eru til ampa fyri ferðslutrygdina. Vit fylgja neyvt við hagtølum og eru hoyringarpartur í sambandi við lógarbroytingar, sum viðvíkja ferðslutrygd. Gjøgnum viðtøkur okkara hava vit ábyrgd fyri undirvísingartilfari og at stuðla ferðsluundirvísingini.
Støði verður tikið í Nullhugsjónini og Ferðslutrygdarætlanini.


text:
Stóru steypadagarnir eru leygardagin og sunnudagin og VÍF eigur lið í finalunum báðar dagarnar. Mest spennandi er dysturin leygardagin klokkan 16.00 millum VÍF og Kyndil. Eygleiðarar rokna við einum jøvnum dysti. Liðini hava spælt javnar dystir í ár, og í tveimum teimum seinastu landskappingardystunum millum liðini vann Kyndil tann fyrra og VÍF tann seinna. Samanlagt hevur VÍF bara mist 3 stig meðan Kyndil hevur mist heldur fleiri stig.
Júst støðan í landskappingini kann fáa summi at halda, at VÍF-kvinnurnar eru favorittar at vinna dystin. Onkur viðmerkjari hevur eisini VÍF sum lítlan favoritt. Her er øgiliga týðandi, bæði fyri leikarar og áskoðarar, ikki at blanda vón og veruleika saman. Júst oddastøðan hjá VÍF í landskappingini kann vera sera vandamikil, og vit eiga tí ikki at átaka okkum nakran sum helst favorittleiklut. At Anna Brimnes kemur heim úr Danmark til júst henda dystin ber boð um, at Kyndil ætlar sær at vinna steypið aftur í ár.
Treytin fyri einum góðum úrslitið er tí, at leikararnir og venjararnir eru klár á øllum plássum til dystin leygardagin. Hetta er galdandi fyri málverjar, verjuna og álopini. Havi einki annað í huganum fram til dystin, at allar sendingar sita sum tær skulu, at skotini eru miðvís, at snarálopini eru so trygg, sum tey plaga og at verjuparturin heldur høvdið kalt so vit ikki fáa óneyðugar útvísingar.
Onkur tosar um A-ketuna á liðinum og at rúm er ikki fyri nógvum útskiftinum. Undir vanligum umstøðum er hetta rætt og satt. Men vit hava sæð, at fleiri av teimum, sum kanska ikki sambært viðmerkjarum eru í A-ketuni, brádliga seta dagskránna. Tað kann eisini henda í hesum steypadystinum og tað kann geva okkum ein fyrimun.
Sjálvandi skulu tit spæla sum eitt lið, men tað forðar ikki tí “ósædda” leikaranum í vinstru ella høgru síðu at gera hol í sjógvin í steypadystinum – og aftaná fáa tøkkina og heiðurin fyri innsatsin.
Til allar 16 kvinnur á VÍF-liðinum, vit gleða okkum at síggja tykkum í leiki í morgin. Allar gera tit mun, Fríða Petersen, Ragnhild á Heygum, Kristina Griksaite, Tóra Seloy, Agnas Olsen, Liljan Djurhuus, Ingibjørg Olsen, Marianna Holm Jacobsen, Durita C. Jojic, Randi Virgarsdóttir, Lív Ingdorsdóttir, Jacklin Durhuus, Sarah Bank Bjerg, Kathe Frederiksen, Jórunn Gudmundsen og Heidi Maria Akselsen – og venjararnir Ingi Olsen, Agnar Joensen og Johan Poulsen.
Saman fara vit áskoðarar av húsum at stuðla okkara kvinnum, sum veruliga leingjast eftir at koma norður aftur til Vestmannar við steypinum. Góðan dyst, allar samlar!!!


text:
Klokkan tvey seinrapartin í morgin lata hesi fjúrtan upp árligu fotoframsýningina hjá Myndafelagnum Fokus í Smiðjuni í Lítluvík í Havn. Tey eru Óli Lindenskov, þórarinn Ólafsson, Irwin Mittún, Oddfríður Marni Rasmussen, Lars Bisgaard, Jan Herman Hansen, Susanne Nielsen, Heri Samuelsen, Haldur Suni Johansen, Jenny Weihe Poulsen, Jógvan Horn, Finn Larsen, Rúni Bang Larsen og Kristinn Hentze.
- Felagið varð stovnað í 2009 og telur í dag tjúgu limir, sigur Jógvan Horn. Her hongur hann upp eina svart hvíta portrettmynd av vermóðirni, sum lurtar eftir morgunlesturi í Útvarpinum, meðan grýtan stendur á borðinum og rabarburnar eru klárar at kóka.
- Vit ætlaðu at kallað felagi f9 eftir blenduni og stovningarárinum 2009, sigur Jógvan, sum hevur hevur avmyndað sonin á gólvinum við eini støvsugaraslangu. - Nú er hann nakað eldri, sigur Jógvan, og fortelur um felagshølini hjá Fokus, sum eru í Argja Skúla.
Eins og Jógvan hevur Óli Lindenskov verið við í felagnum frá byrjan. Teir sakna Jóin, sum altíð hevði eina viðmerking til avrikini hjá fotografunum. - Tað er eitt av okkara endamálum, at skifta orð um fotomyndirnar. Øll hava egið kamera og í ár eru trý nýggj komin í felagið, siga teir báðir. Niðanfyri er ein totem-líknandi indiánaramynd við negldum krossi, sum Óli tók í Íslandi, har ein filmsleikstjóri helt til.
Haldur Suni fotograferar týtt og ofta fimleikagentur, sum júst er ítróttin, ið døtrarnar íðka. Her er ein mynd á loftinum í Smiðjuni við heitinum Trístøkk, tikin heima á Sandi.
Til vinstru í horninum á Smiðjuloftinum er Kristinn Hentze farin at hanga upp. Stórsta avbjóðingin er beri veggurin.
Niðriundir er Oddfríður Marni Rasmussen farin at hanga upp eina spennandi mynd úr málarastovuni hjá Sigrun Gunnarsdóttir á Eiði, í horninum til høgru fyri inngongdina. Hetta er ein mynd við myndum í myndini.
Í hinum horninum er Finn Larsen, sum hevur hongt Tórshavn by night upp. - Ein hálvur minuttur við opnum kamera inn móti Landshandlinum og Kongabrúnni.
Lars Bisgaard býr í Hósvík, har hann er giftur. Hann er úr Klarup við Aalborg, hevur búð í Føroyum í tjúgu ár, og er til gerandis smiður í Mest. - Grindadráp er eitt fínt myndaevni og als ikki eitt no-go, sigur hann, og upplýsur at sama mynd, sum er úr Bø í fjør, hevur verið á Instagram uttan nakað altjóða mótmæli. - Eg fotograferi ofta fugl og dýr, oftast við 500 mm linsu, og næsta ár fari eg til Afrika á fotosafari.
Jenny Weihe Poulsen er onnur av kvinnunum, sum sýna fotomyndir fram í Smiðjuni í Lítluvík. Hin er Susanne Nielsen. Her er størsta av trimum hvast estetiserandi myndum hjá Jenny av gróðri. Hendan hevur heitið Tað grør.
Eitt er at taka talgildar myndir, annað er at prenta tær á papír, ramma inn og hanga á veggin. - Nú er tað í flestu førum handilin Power í SMS, sum prentar út við hørðum skúmi á baksíðuni. Prísurin fyri hesa stóru myndina er 998 krónur og fyri hinar, sum hanga her, er prísurin 268 krónur fyri hvørja. Men til ber eisini at prenta á lørift og brúka blendrammu. Møguleikarnir eru nógvir, sigur Jenny í práti við Erwin Mittún, sum eisini er ein av gomlu stuðlunum í Myndafelagnum Fokus.
Framsýningin hjá Myndafelagnum Fokus letur upp í morgin, friggjadag 2. feburar klokkan 14:00, og verður opin fram til 6. februar.


text:
Formansfreiðingin 2018
10. mars 2018
Á landsfundinum í dag hjá Sambanmdsflokkinum, hevur Bárður S. Nielsen, formaður, lagt fram sína formansfrágreiðing
Góðu sambandsfólk!
Fyrst av øllum vil eg ynskja tykkum ein góðan morgun.
Vegna Sambandsflokkin vil eg eisini bjóða øllum at vera hjartaliga vælkomin til Landsfundin 2018 – øll tykkum, ið fylgja fundinum á netinum, og ikki minst tykkum, ið eru møtt her í dag.
**********
Fyrsta tema, ið vit tríva í í morgun er, at vit skulu menna okkara samfelag. Tað er avgerandi, um Føroyar við tíðini skulu verða í fremstu røð – og ikki gerast eftirbátur.
Tíðin í dag setur stór krøv til samfelagsmenningina. Um vit ikki broyta okkum alla tíðina og fylgja við – ikki minst við tí, sum fer fram í okkara grannalondum og í umheiminum – ja, so er vandi fyri, at vit sum samfelag søkka afturút.
Tí er avgerandi neyðugt, at vit laga okkum til nýggjar avbjóðingar.
Tað hevur gingið væl í Føroyum seinastu árini. Alt hevur gingið við, og tað fegnast vit sjálvsagt um.
Tey flestu munnu vera samd um:
- At Føroyar er eitt av heimsins bestu londum
- At okkara fólk er dugnaligt og framskygt
- Og at vit hava sera stórt tilfeingið, at ráa yvir
Spurningurin er:
- Skulu vit gera, sum vit altíð hava gjørt - og bara fáa tað sama og soleiðis gerast eftirbátur?
- Ella - skulu vit hugsa nýtt, og broyta - fyri at fáa eitt betri og kappingarførari samfelag, har ið allir føroyingar eru vinnarar?
Vit skulu sjálvandi hugsa nýtt, fjølbroytt og stórt. Nýhugsan og broytingar eru lykilin til eina betri framtíð, har ið øll kunnu trívast í okkara fantastiska landi.
Vit broyta fyri at tryggja menning og kappingarførið um okkara størsta tilfeingið.
Tað eru tit, sum virka og búgva í Føroyum. Eisini teir mongu føroyingarnir, sum búgva og arbeiða í øðrum londum. Øll eru vælkomin at vera við í víðari menningini av samfelagnum.
Kappingin um hendur og heilar er knallhørð. Kapping er sunn, og hon er eisini fortreytin fyri framhaldandi vøkstri og vælferð – og tí vilja vit innrætta samfelagið til allar føroyingar.
Har vit við einum sterkum búskapi, hava tryggar sosialar skipanir, og hava arbeiði til allar hendur og allar heilar.
Skal málið røkkast, er neyðugt við greiðum og víðskygdum ætlanum.
Tað skal verða áhugavert, trygt og stuttligt - at vera føroyingur í Føroyum.
Um eina løtu skal eg nema við nøkur av okkara uppskotum, ið flyta Føroyar framá.
**************
Sambandsflokkurin er ein stórur og samansettur flokkur. Og tað áliggur okkum at koma við boðum uppá, hvussu samfelagið skal innrættast. Tað setur stór krøv til okkara, og øll, sum mynda flokkin í tí dagliga.
Hetta gera vit í felag - og vegna flokkin vil eg takka øllum eldsálum kring landið. Sjálvboðin og tey, sum í allari stillheit gera eitt stórt arbeiði fyri okkara flokk. Ikki minst til valini eru tit hollir stuðlar, sum flokkurin ikki kann vera fyri uttan.
Veljarafeløgini eru ein ógvuliga týðandi partur av arbeiðinum kring landið fyri at menna og gera politikkin hjá Sambandsflokkinum livandi úti millum fólk – tit eru okkara boðberar, og tykkara innsatsur hevur stórt virði.
Okkara flokkur hevur eina sera sterka og virkna tingmanning. Hetta eru roynd og virkin fólk, ið taka sær av dagliga politiska arbeiðinum og syrgja fyri, at politisk úrslit spyrjast burturúr fyri Sambandsflokkin.
Fyrst og fremst eru tað tó veljarar Sambandsfloksins, ið gera allan munin. Tit halda fast um sambandsvirðini og sosialliberalu grundhugsjónina. Uttan tykkara trúfestið og ótroyttandi vilja, ja so var ongin flokkur.
Tað eru veljararnir - eldsálir - veljarafeløgini - og tingmanningin - ið eiga flokkin - TIT eru Sambandsflokkurin!
Við tykkum er gott grundarlag fyri, at vit framhaldandi kunnu menna og útbyggja samfelagið til framtíðar tørvin hjá okkum, ið búleikast her.
Takk fyri tað!
**************
Vit hava í ár boði danska forsætisráðharranum, Lars Løkke Rasmussen til Føroya, saman við konuni Sólrun Løkke Rasmussen. Eg vil í hesum sambandi ynskja teimum báðum hjartaliga vælkomin til Føroya og á Landsfund hjá Sambandsflokkinum.
Eisini hava vit boðið einum umboð fyri fiskivinnuna ella útflutningsvinnuna við á okkara fund, umframt einum umboð fyri tryggingarvinnuna.
Tey eru Jens Pauli Petersen, stjóri á Faroe Origin, og Brian Smedemark, stjóri á Trygd.
Stjórin á Faroe Origin fer at greiða frá sínum royndum og væntanum um framtíðina í flakavinnuni, herundir um virðisøking, útflutningsmøguleikar og hvussu vit kunnu flyta okkum frá, at vera rávøruframleiðari til at gerast matvøruframleiðari.
Okkara borgarar seta alsamt størri krøv um viðgerðartrygd í heilsuverkinum samstundis sum bíðilistarnir í ávísum førum leingjast. Men hvussu kunnu vit, umframt verandi traditionellu atgongdina til viðgerð, veita føroyingum alternativar og skjótari viðgerðarmøguleikar? Tað fer stjórin í Trygd at greiða okkum frá.
Hetta eru mál, sum Sambandsflokkurin hevur sett á dagsskránna, og eru tvey av týdningarmestu málunum fyri at framtíðartryggja vælferðarsamfelagið Føroyar.
**************
Góðu øll somul - vónandi fáa vit ein gevandi Landsfund. Her verður høvið at umrøða politisku avbjóðingarnar í Føroyum í dag - og framtíðar politisku kósina.
Fólkatingsval og løgtingsval standa fyri framman, og tí fari eg at geva eitt boð uppá, hvussu vit í Sambandsflokkinum kunnu gerast vinnarar og skapa møguleikar fyri aftur at koma í landsins leiðslu.
Politiska støðan í løtuni, har málini hópa seg upp í løgtingsnevndinum, er merkt av atgerðarloysinum hjá samgonguni, ið hevur trupult við, at fá meiriluta fyri sínum politikki.
Sambandsflokkurin fyrireikar seg til val og er til reiðar at fara í eitt valstríð.
**************
Seinastu árini hava vit brúkt til at brynja flokkin til aftur at taka við landsins leiðslu.
Okkara visjónir og politikkur fyri land og fólk eiga at bera í sær, at Sambandsflokkurin fær ávirkan.
Vit eru trúgv móti okkara virðum, og fólk vita, hvar ið tey hava Sambandsflokkin.
Framburður kemur við at seta sær politisk mál og hava dirvið at taka neyðugu avgerðirnar.
Hvat er tað so, ið vit vilja?
- Vit vilja broytingar, sum muna hjá einstaka borgaranum
- Vit vilja vera ítøkilig í okkara vallyftum - og vit halda tað vit lova
- Vit vilja samstarv við aðrar flokkar um breiðar politiskar semjur
- Vit vilja útvikla Ríkisfelagsskapin
**************
Nógv er hent síðani seinasta Landsfund, og politiska støðan og útgangsstøðið í samfelagnum er í støðugari broyting.
Útgangsstøðið hjá Føroyum er gott í løtuni. Stórur búskaparvøkstur, serliga frá øktum fiskakvotum. Lágt arbeiðsloysi, fólkavøkstur, stórar vinnuíløgur, stórt byggivirksemi hjá landi og kommunum, og loksins er eisini avlop á fíggjarlógini.
Tað hevur gingið væl í Føroyum seinastu árini. Tað rekur okkara veg, og tað kunnu og skulu vit, sum fólk verða stolt av.
Framgongdin er skapt av tykkum, sum sita her, og tykkum øllum kring landið, sum lýða á. Tit eru øll eitt stórt aktiv fyri samfelagið, bæði ung og eldri. Ommur og abbar. Foreldur.
Og vit vita, at nógv ung í Føroyum eisini arbeiða og vinna sær pengar, sum verða spardir upp ella brúktir. Júst hetta – at tit ungu eru aktiv á arbeiðsmarknaðinum – hevur stóran týdning fyri framtíð Føroya.
Øll eru eitt virði fyri samfelagið, tí hevur tað týdning, at samfelagið gevur aftur til teirra, ið hava hjálp fyri neyðini.
****************
Ein nýggj fiskivinnuskipan er sett í gildi frá 1. januar 2018, og eisini er ein pensjónsnýskipan á skrá í hesum døgum.
Men ongin má ivast í, at aðrar og stórar politiskar avbjóðingar standa fyri framman.
Eitt nú at framtíðartryggja samfelagið, t.d. at tryggja Føroyum betri atgongd til ES-marknaðin og bretska marknaðin, serliga nú Brexit er ein nýggj avbjóðing fyri framtíðar atgongd til fiskiskap.
Og so hetta ovurneyðuga – at seta í verk viðgerðartrygd fyri allar føroyingar.
Í einum tilfeingisbúskapi vita vit av royndum, at sveiggini í búskapinum kunnu vera stór.
Tí ræður um at planleggja og stýra soleiðis, at hesi sveiggj ikki gera óneyðugan skaða á búskapin og elva til kreppu.
Flestu hava hoyrt, hvussu Búskaparráðið í síni várfrágreiðing ávarar um ovurstóru almennu penganýtsluna. Og tað verður staðfest, at rikin verður ein konjunktur viðgangandi politikkur.
Sambandsflokkurin hevur aftur og aftur ávarað um, at pengarnir fossa úr landskassanum – og tað er fakta.
Búskaparráðið mælir til, at tað almenna heldur aftur og sparir upp, nú viðrák er í búskapinum. So tað almenna er til reiðar, at seta virksemi í gongd, tá ið tað privata aftur tekur ferðina av.
**********************’
Lat okkum nú – eina løtu – hyggja at politiskum avrikum.
Sambandsflokkurin hevur verið aktivur í andstøðu hesi hálvt-triðja árini.
Vit hava lagt fleiri lógaruppskot fyri Tingið – lógaruppskot um at hækka grundarupphæddina til pensjónistar. Løgtingssamtykt um viðgerðartrygd í sjúkrahúsverkinum.
Uppskot um at økja um okkara útflutningsvirði. Liberalisering av el-orkuøkinum, havbit og skeljaaling. Uppraðfesta lærlingayrkið og onnur uppskot, ið sikta eftir at menna og styrkja samfelagið.
Eisini hava tinglimir floksins sett landsstýrisfólkum eina røð av munnligum og skrivligum fyrispurningum.
Harumframt hava tingfólk luttikið í almenna orðaskiftinum.
Vónandi hava hesi politisku avrik styrkt flokkin og gjørt flokkin sjónligan, soleiðis at hetta fer at síggjast aftur í valúrslitum, bæði til fólkatingsval og løgtingsval.
************
Nøkur mál eru av alstórum týdningi fyri Sambandsflokkin og tær politisku avbjóðingar, sum standa fyri framman.
FÓLKAATKVØÐA UM STJÓRNARSKIPAN FØROYA
Teirra millum er ætlaða fólkaatkvøðan um sonevndu “stjórnarskipanina”. Ein fólkaatkvøða og ein skipan, sum eru púra óneyðugar og í grundini eisini burturspilt orka.
Føroyar og føroyingar hava í dag mesta frælsið, ið hugsast kann.
Dagføringar og tillagingar av samstarvinum í okkara ríkisfelagsskapið er ikki ein trupulleiki, tí møguligt er altíð við góðum dialogi, at finna góðar felags loysnir fyri framhaldandi menning av felagsskapinum.
Við teimum mongu møguleikunum, ið føroyingar hava, teljast vit millum heimsins frælsasta fólk.
Føroyingar eru í teirri fantastisku støðu, at veljast kann millum tað allar besta í tveimum – og enntá trimum londum.
Tað stendur okkum púra frítt at velja, hvat ið vit vilja, og vit hava í dag full rættindi gjøgnum Ríkisfelagsskapin.
Sambandsflokkurin hevur fullar hyllar av møguleikum til øll. Ikki minst tá ið talan er um at arbeiða úti í heimi, og tá ið vit tosa um útbúgvingarmøguleikar.
Føroyingar eru heimsborgarar, og hvør einstakur hevur í Ríkisfelagsskapinum møguleika at røkka sínum dreymum, ambitiónum og at taka sítt persónliga frælsi har, sum man nú einaferð sjálv ella sjálvur hevur hug til.
Ríkisfelagsskapurin strekkir seg frá Norðurtýsklandið og heilt upp til Norðpólin.
Um vit taka ES-borgaraskapin við – tí hann hava vit sum statsborgarar, sjálvt um Føroyar ikki eru við í ES – ja, so gevur hetta møguleikar og fullkomið frælsi heilt suður til Miðalhavið.
Hóast allar hesar einastandandi fyrimunir, er fullveldisgrundlógin aftur á breddanum hjá samgonguni – og við Javnaðarflokkinum á odda.
Løgmaður - sum eisini er formaðurin í Javnaðarflokkinum – sigur, at Landsstýrið miðar eftir einari breiðari semju á Løgtingi, og síðani skal fólkaatkvøða haldast í inniverandi ári.
Lógaruppskot um hesa sonevndu “stjórnarskipanina” er til viðgerðar í § 25-nevndini í Løgtinginum, har Sambandsflokkurin hevur 2 umboð.
Høvuðsmálið er at loysa Føroyar úr Ríkisfelagsskapinum. Tað vil skapa óstabilitet, ótryggleika og fremja stór afturstig fyri land og fólk.
Tað skal verða munandi lættari at trýsta loysingina ígjøgnum, og hetta er fyrsta stigið.
Í okkara grannalondum er kravið, tá ið grundlógir skulu broytast, at tað verður samtykt av tveimum tingum við val ímillum.
Hetta er ikki ætlanin við stjórnarskipanaruppskotinum frá Løgmanni, Aksel V. Johannesen, formanni í Javnaðarflokkinum.
Nú skal tað bara vera eitt Løgting, sum eftir nýggju stjórnarskipanini skal kunna loysa Føroyar úr Ríkisfelagsskapinum.
Hetta er at undirgrava fólkaræðið í Føroyum, og Sambandsflokkurin fer sjálvandi ikki at góðtaka, at fullveldisflokkarnir sníkja loysingina inn gjøgnum bakdyrnar.
*************
Tað er fyri mær óskiljandi, at loysingarsamgongan – og enntá Javnaðarflokkurin – vil skerja møguleikarnar fyri at tryggja vælferðarstøðið.
Mín áheitan á føroyingar er púra klár!
Veljið eitt sambandsumboð, ið arbeiðir hart fyri at tryggja tína og mína framtíð, tá val aftur verður til Fólkatingið.
Vit skapa úrslit, til frama fyri Føroyar og føroyingar. Okkara umboð hava víst í verkið, at vit skapa nógv og góð úrslit.
Okkara flokkur er hóvligur, semjusøkjandi og samstarvssinnaður.
Vit vilja varðveita og útvikla ríkisfelagsskapin, og vit síggja, hvussu verandi fólkatingsumboð gera tað øvugta.
Tí er avgerandi, at eitt umboð fyri Sambandsflokkin verður valt á Christiansborg, so vit fáa viðurskiftini aftur í rættlag
********************
Frá fyrsta degi hevur Sambandsflokkurin ført fram, at sonevnda “stjórnarskipanin” leggur upp til eina konfrontatión – ein samanbrest – í Ríkinum.
- Er tað gott fyri Føroyar og føroyingar?
- Fremur tað samanhald?
- Styrkir hetta okkum sum land og tjóð?
NEI, hetta fer tíverri at spjaða okkum, heldur enn at savna okkum, so sum formaðurin í Javnaðarflokkinum annars legði upp til í Nýggjársrøðuni.
**************
Nógv hevur verið gjørt burturúr tulkingini hjá donskum myndugleikum. Aftur og aftur verður sagt, at Lars Løkke Rasmussen hevur góðkent nýggju útgávuna av Stjórnarskipanini.
Tað er ein sannleiki við modifikatiónum!
Tulkingin gongur í stuttum uppá, at Stjórnarskipanin virðir Grundlógina, sum hægstu rættarkeldu í Føroyum.
Men í Løgtinginum sigur Tjóveldið, at Stjórnarskipanin er evsta lóg.
– Tað er tulkingin hjá Tjóveldið, og vónandi hava øll fingið tað við.
Tá hava vit longu konfrontatiónina millum Føroyar og Danmark.
Valið er einfalt. Annaðhvørt er man innan fyri felags grundlógina og við í Ríkisfelagsskapinum. Ella er man uttan fyri felags grundlógina og úti úr Ríkisfelagsskapinum.
Her mást tú velja, hvat ið tú vilt fyri teg sjálvan, fyri framtíðina hjá tær, tínum børnum, og teirra børnum.
Hetta verður eitt álvarsligt val, sum fær týdning fyri teg og tínar eftirkomarar í alla framtíð.
Føroyar er eitt lítið land, og uttan Ríkisfelagsskapin er Danmark eisini eitt lítið land í heimshøpi. Og eingin ivi er um, at í okkara felagsskapi standa øll trý londini munandi sterkari.
Vit mugu tíverri staðfesta, at stórar avbjóðingar eru í heilsuverkinum.
- Trupult er at fáa kommunulæknar til ymsu økini í landinum.
- Tað sama er galdandi við læknum til ymisku serøkini í sjúkrahúsverkinum.
- Sálarliga heilsan er afturúrsigld
- Rehabiliteringin skal raðfestast
Eitt vælvirkandi heilsuverk er eitt av týdningarmestu hornasteinunum í okkara vælferðarsamfelag.
Sambandsflokkurin vil tí, seta neyðugar resursir av til økið.
Vit skulu velja, hvørji serøki skulu verða í føroyska heilsuverkinum, og útgera okkum fult út á teimum økjunum.
Eg taki undir við formanninum í læknafelagnum um, at tað krevur eina langtíðarætlan, soleiðis at teir læknar, sum kunnu enda í hesum størvum um 5 – 10 ár, kunnu innrætta sítt familjulív eftir hesum.
Eisini er neyðugt, at vitanin og amboðini verða endurnýggja alla tíðina.
-----------------
Sambandsflokkurin vil seta í verk eina viðgerðartrygd.
Málið er, at borgarin fær vanligar viðgerðir innan ein mánað.
Sjúklingar við sálarligum og likamligum sjúkum skulu líkastillast, hvat viðgerðartrygd viðvíkur.
Føroyar hava valt eina fólkaræðisliga vælferðarskipan, sum eisini er høvuðstáttur í sosialliberalu hugsjónini hjá Sambandsflokkinum.
Øll hava atgongd til almennar tænastur sum t.d. skúla, heilsuverk og almannaverk - uttan mun til inntøku og støðu annars.
Enn er tó nógv at gera á heilsuøkinum.
Rehabiliteringin er ein týðandi táttur, og sum eitt framkomið land, skulu okkara borgarar hava góð tilboð um endurvenjing.
Vit hava øll havt onkran, ið hevur verið sjúkur. Vit kenna hesa óendaligu bíðitíðina.
Fyrst at fáa at vita hvat feilar, síðani at bíða eftir viðgerðini – og oman á alt, at stríðast við endurvenjing.
Hetta snýr seg um virðiligheitina hjá tí einstaka borgaranum. Tær og tínum, at koma skjótast tilber útaftur til eitt virkið og virðiligt lív.
Tí hevur Sambandsflokkurin sett sær fyri, at hetta skal fáast at virka, sum skjótast.
**************
Eg havi sagt tað fyrr, og kann endurtaka tað her, hví mangla pengar til eitt nú heilsuverkið.
Niðurskurðurin av ríkisveitingini bleiv gjørdur í óðum verkum, yvir nátt, tí at fullveldissamráðingarnar vóru slitnaðar, og fullveldissamgongan hevði mist alt á gólvið.
Hóast vit hava havt búskaparligt viðrák seinastu árini, mangla framvegis pengar til so týðandi økið, sum okkara heilsuverk.
Fullveldisflokkarnir mugu siga Føroya fólki, hvar pengarnir, sum mangla til vælferðarøkini, skulu koma frá.
**************
Sambandsflokkurin vil tryggja tær og tínum neyðugar viðgerðir.
Manglandi viðgerð kann í longdini gerast dýrari, tí fólk ikki sleppa aftur til arbeiðis – og oftani fáa fólk aðrar trupuleikar at dragast við, bæði likamliga og sálarliga.
Sambandsflokkurin fer at virka fyri, at bíðilistar til sjúkraviðgerðir generelt verða styttir.
Vit standa við okkara ætlan um viðgerðartrygd í samstarvi í Ríkisfelagsskapinum.
Samgongan við Javnaðarflokkinum á oddað hevur strikað allan samanhang millum ríkisveitingina og vælferðarøkini, soleiðis sum tað hevur verið ásett síðani byrjan.
Við hesum í hugað kundi verði áhugavert, at vit marka ríkisveitingina til heilsuverkið, so føroyingar komu undir viðgerðartrygdina í ríkinum.
Ein nýggjur leikari, er komin á vøllin í samband við viðgerðartrygd.
Tað er nú møguligt, at tekna eina trygging fyri viðgerðartrygd - Sum eg havi fingið upplýst, veitir viðgerð innan 10 dagar.
Allir føroyingar kunnu við hesum, verða tryggjaðir fyri 100 mió. kr. um árið.
Hetta koma vit, at hoyra meira um seinni í dag, tá ið umboð fyri eitt tryggingarfelag kemur at greiða frá hesum.
ÚTBÚGVINGAR
Tit ungu í dag, verða meir og minni áløgd, at fáa tykkum eina útbúgving - samfelagið, foreldur og onnur, síggja tað sum eina sjálvfylgju.
Útbúgving er eisini lykilin til eina bjarta framtíð, fáa tey ungu í dag at vita – og ja tað er nakað í hesum, tí samfelagið setur krøv, arbeiðsgevarin setur krøv og umhvørvið setur krøv.
Eg eri samdur um boðskapin.
Tí er umráðandi, at vit bjóða tykkum ungu tær útbúgvingar, samfelagið hevur tørv á, og sum tit vilja hava. Tað skal verða eitt samspæl millum tørv og ynskir.
Sambandsflokkurin hevur skotið upp, at víðka møguleikarnar hjá ungum gentum og dreingjum, at taka sær útbúgvingar innan handverk og aðrar tænastuvinnur.
Tað skal verða javnsett við aðrar miðnámsútbúgvingar, at fara handliga vegin.
Her føli eg, at vit hava eina ábyrgd yvirfyri tykkum ungu.
Tað skal verða líka natúrligt, at fara í smiðjulæru ella handverkslæru, sum tað er at fara á student ella handilsskúla.
Samfelagið hevur brúk fyri hesum førleikum, nú og eisini frameftir.
Øll lesandi skulu hava rætt til útbúgvingarstuðul eftir 10. Flokk - í dag skal tú verða 18 ár fyri at fáa stuðulin.
Her eiga tey lesandi, at verða javnsett eftir, um tey eru úti- ella heimabúgvandi, ikki eftir aldri.
Gymnasialu útbúgvingarnar skulu skipast soleiðis, at tað veitir einstaka næminginum mest og best hóskandi útbúgvingartilboð.
Útbúgvingartilboð, stuðulsskipanir o.t. innan hægri útbúgving skulu leggjast soleiðis til rættis, at tað er frítt hjá teimum lesandi at velja útbúgvingarslag og útbúgvingarstað.
Fyri at tryggja menning av hægri útbúgvingum og grannsking hevur Sambandsflokkurin skotið upp, at byggja eitt kampusøkið til Fróðskaparsetur Føroya, mentanarstovnar og annað vitanarvirksemi.
Lat okkum tríva í ONNUR POLITISK MÁL
Marknaðaratgongd til ES
Vit mugu staðfesta, at traditionella útflutningsvinnan hevur havt avbjóðingar, at tillaga seg altjóðagerðini.
Partar av vinnuni hava ikki klárað at automatisera og effektivisera arbeiðsgongdir, við tí úrslitið, at rávøran verður framleidd í láglønarlondum.
Við ørðum orðum - vit mugu gera okkara framleiðslu smartari og effektivari við tøkniligum frambrotum og loysnum.
Nú er vinnan á einum vegamóti. Neyðuga vitanin og kapitalurin eru til staðar, og vinnan er so smátt farin, at flyta seg frá rávøruframleiðara til matvøruframleiðara.
Endamálið er at skapa fleiri og nýggj arbeiðspláss, og hervið skapa eitt meirvirði til vinnuna og samfelagið.
Treytin fyri, at hetta kann lata seg gera, eru betraðar handilsavtalur við ES um fiskavørur, sum tryggja fría atgongd til ES-marknaðin - fiskaútflutningur uttan tollforðingar.
Sambandsflokkurin hevur í einari løgtingssamtykt í 2017 heitt á landsstýrið um at fara undir samráðingar og gera nakað við málið.
Tíverri sær tað út til, at landsstýrismaðurin í uttanlandsmálum hevur brúkt orkuna uppá, at renna á dyrnar hjá EFTA, heldur enn at brúka orkuna uppá ES, sum veruliga munar.
Í nýggju lógini um fyrisiting av sjófeingi verður lagt upp til at virðisøkja okkara tilfeingi úr havinum mest møguligt.
Eg tori at siga, at henda partin kann Sambandsflokkurin ogna sær ein stóran part av, tí vit hava sett fokus á hetta seinastu árini.
Virðisøking av okkara sjófeingið er av alstórum týdningi. Okkara aðalmál er, at alt verður gagnnýtt, og eiga vit at tryggja, at hetta verður gjørt bæði umborð á skipum og virkjum á landið. Ein skipan fyri hvussu alt verður tikið til lands skal fremjast saman við vinnuni.
Virðisketan í fiskivinnuni ella tilgongdin við meirvirking byrjar longu, tá fiskurin verður veiddur og heilt til hesin er á marknaðinum sum konsumvøra.
Tí verður eisini neyðugt við íløgum í nýggja útgerð umborð á okkara veiðuførum og íløgum í nýggj skip. Henda tilgongdin eigur at byrja ongantíð og skjótt.
Grundupphæddin til pensjónistar
Sambandsflokkurin hevur í longri tíð mótmælt niðurlagingini av grundarupphæddini í pensjónini og hevur eitt uppskot í Tinginum um, at hækka hana aftur upp á tað støðið, sum samgongan skerdi hana við.
Víðari hevur Sambandsflokkurin sett hesa hækking sum treyt fyri at gerast partur av einari breiðari politiskari semju um eina pensjónsnýskipan.
Samgongan valdi heldur, at niðurlaga grundarupphæddina enn meira.
Endamálið við eini pensjónsnýskipan er, sum tað fyrsta, at tryggja øllum eina góða pensjón, og sum tað næsta, at tryggja haldføri í búskapinum.
Búskaparráðið staðfestir, at niðurlagingin av grundarupphæddini, ikki betrar um haldføri í búskapinum.
Tí spyrja vit, hvat skal hetta til? Hví skal grundarupphæddin niðurlagast ?
Svarið er greitt. Útreiðslurnar til pensjónistarnar skulu fjalast. Tær skulu ikki síggjast á fíggjarlógini.
Heldur verður skatturin – gjaldið til Samhaldsfasta, hækkað við 225 mió. svarandi til eina hækking á 15% av landsskattinum.
Tað svarar til, at ein skattaborgarin, sum í dag rindar 100 túsund í landsskatti, frameftir skal rinda 15 túsund meira, altso, 115 túsund í landsskatti.
Skattaskrúvan verður snarað, men tað skal ikki síggjast á fíggjarlógini, tí tað verður inngoldið í ein annan almennan kassa, Samhaldsfasta.
Sambandsflokkurin bjóðar seg til, at gera eina semju um framtíðar pensjónir, har treytin er, at grundarupphæddin verður varðveitt.
***********************
Liberalisering av elorkuøkinum - ein nýggjur orkupolitikkur
Sambandsflokkurin skipaði í apríl 2017 fyri einari stórari orkuráðstevnu við politiskum og fakligum framløgum og kjaki.
Endamálið við ráðstevnuni var, at flokkurin hevur eina politiska ætlan um menningina á orkuøkinum.
Sambandsflokkurin hevur nevnliga nakrar ítøkiligar loysnir at vísa á - loysnir, sum eru bæði realistiskar og ambitiøsar, og sum veruliga kunnu førka okkum á grønu kósini frá olju til varandi orku.
Higartil eru bara gjørdar onkrar tilvildarligar orkuloysnir til at førka okkum á mál, við grønu kósini.
Talan er um politisk tiltøk og karmar, ið muna so lítið, at tey als ikki bera á mál í 2030, soleiðis sum lagt verður upp til.
Hesar metingar, um at tað í Føroyum verður ógjørligt at náa á mál í 2030, eru fleiri altjóða serfrøðingar samdir um.
Vit eiga tó, at gera alt tað vit kunna fyri at náa hesum.
Sambandsflokkurin hevur tí lagt uppskot fyri Tingið um, at arbeiða við eini liberalisering av elorkuøkinum í Føroyum.
Roynt verður at fáa breiða politiska undirtøku fyri, at fleiri munagóð tiltøk og bygnaðarbroytingar kunnu setast í verk, fyri at verulig gongd kann setast á at menna orkuøkið í Føroyum, og soleiðis at vit skjótt og trygt kunnu førka okkum frá olju til varandi orku.
Tøkniliga menningin krevur optimalt undirstøðukervi
Tøkniliga menningin sum við risalopum er á veg kring allan heimin og sum eisini vit eru ein partur av, setir stór krøv til okkum og skapar nýggjar møguleikar fyri føroyingar í altjóðagerðini.
Tøkniliga vælútbygt undirstøðukervið er sera vitalt fyri okkum í Føroyum. Vit eiga tí at útbyggja FIPUR og luftborna skjóta tøkni um alt landið.
Slík útbygging flytir Føroyar í fremstu røð tøkniliga og skapað nýggir møguleikar og spennandi arbeiðspláss.
Alingin
Alingin stendur fyri meira enn helminginum av okkara útflutningi og hevur gongdin verið nærmast ævintýrlig.
Vit skulu tryggja at alingin framhaldandi verður ein av okkara vinnuligu lívsærðum við skynsomum áhaldandi dagføringum, við framleiðslumenning og heilsu- og umhvørvisvernd fyri eygað.
Størri smolt áðrenn útseting kemur at verða gott fyri sjúkufyribyrgjan, umframt at gera okkum før fyri at alað størri mongdir, tí tíðin á sjónum verður munandi stytt til tøku.
Vit skulu áhaldandi skapa góðar karmar, fyri bæði landaling og sjógvaling.
Pelagiska vinnan
Pelagiskan vinnan hevur eisini framt stórar og mennandi verkætlanir seinastu árini og skulu eggjast til, at gera framleiðsluna meira virðisskapandi.
Her vilja vit tryggja góðar avtalur um marknaðaratgongd, tí tað er lykilin til at vit kunnu fáa meirvirkan framda her á landið.
Annar fiskiskapur
Vit mugu eisini tryggja og hava sum krav, at øll okkara rættindi verða veidd og fult gangnýtt. Øll okkara fiskirættindi skulu veiðast, bæði á nær og fjarleiðum.
Ferðavinnan
Strategiin fyri ferðavinnuna sum bleiv framd og sett í verk undir seinastu samgongu hevur eydnast sera væl og er Føroyar sett á heimskortið í stóran stíl, síðan hendan fór av bakkastokkið.
Tað frøast vit um, og eisini at ein ætlan nú er sett i verk um innlendis menning av ferðavinnuni og hesum takað vit fult undir við.
Nógv nýggj og spennandi størv eru skapt, og framvegis eru stórir møguleikar, bæði í gistingarvinnu, matstovuvinnu, ferðafólkaflutnings- og upplivingarvinnu, flogvinnu og hjá ørðum privatum útbjóðarum av tænastuveitingum.
Við hesum nýggja vinnuliga beininum seinastu 4 árini, og í komandi árum verða fleiri, og frøast vit um, at nú eisini verða framdar hotelbyggingar fyri at verða før fyri at takað ímóti væntaða vaksandi ferðafólkatalinum.
Her eru møguleikar, at fólk bæði í bygd og bý kunnu skapað sær vinnumøguleikar og viðvirka til áhaldandi menningina.
Vit vilja gera okkara part fyri at karmarnir til hesa nýggju vinnu eisini eru optimalir.
Veljarafeløgini eru ein ógvuliga týðandi partur av arbeiðinum kring landið fyri at menna og gera politikkin hjá Sambandsflokkinum livandi úti millum fólk.
Tað er stórur munur á, hvussu virkin feløgini eru - nøkur eru als ikki virkin, meðan nøkur eru meira og minni virkin.
Nøkur av høvuðsendamálunum hjá veljarfeløgunum er, at skipa fyri politiskum virksemi og upplýsing, og ikki minst at rekruttera valevni.
Henda gongdin við vantandi virksemi í veljarafeløgunum hevur staðið uppá í nógv ár.
Eitt av mínum málum, sum formaður var, at fáa feløgini meir virkin – tað er misjavnt hvussu tað hevur hepnast.
Tíðin er komin, har vit eiga at viðgerða, um bygnaðarbroytingar í flokkinum kunnu viðvirka til, at flokkurin gerst meira virkin og sjónligur úti í økjunum - ikki bara uppundir eitt val, men eisini millum valini.
Vanligu limafundirnir lokka ikki fólk á fund, men um evni er viðkomandi, møta fólk.
Tað sóu vit, tá ið veljarafelag Sambandsfloksins í Suðurstreymi, skipaði fyri einum størri tiltaki 10. januar í ár
Tað varð ein almennur politiskur kjakfundur í Tórshavn, um ætlaðu stjórnarskipanina.
Undirtøkan var stór til henda fundin og takk til tykkum, sum skipaðu fyri og vóru við til at varpa ljós á hetta fyri Sambandsflokkin og framtíð Føroya, týdningarmiklað mál.
POLITIKKMENNNING Í SAMBANDSFLOKKINUM
Ein flokkur uttan eina “politiska vøru at selja” hevur onga framtíð, og hann vil so smátt detta burtur ímillum í kappingini um veljararnar.
Tí avgjørdu vit í 2015 at skipa eina verkætlan um politikkmenning.
Endamálið var at gera ítøkiligar politikkorðingar fyri ymsu málsøkini - alt við útgangsstøði í stevnuskránni hjá flokkinum, verandi støðu í samfelagnum og vinnuni við teimum avbjóðingum og trupulleikum og møguleikum, sum eru fyri politiskum loysnum.
Fleiri arbeiðsbólkar eru lidnir við sínar politikkorðingar og skal tilfarið síðan viðgerðast víðari og góðkennast í tingbólkinum og Landsnevndini.
Politikkorðingarnar er ein partur av grundarlagnum at gera valskrá, føra valstríð og føra politikk í einari samgongu.
Politikkorðingar skulu brúkast til verandi og nýggj valevni - nakað, sum verður eftirlýst til hvørt val, men sum nú loksins gerst veruleiki.
Stóra tøkk til tykkum øll, sum hava lagt orku og tíð í hetta arbeiðið.
Úrslitið frá hesum verkætlanararbeiðinum hjá Sambandsflokkurin er nú komið so mikið áleiðis, at farið verður undir at leggja út alment politikkorðingar fyri fleiri málsøki.
Hetta verður eitt stórt framstig í arbeiðinum at kunna veljaran um, hvat flokkurin meira ítøkiliga stendur fyri í sínum politikki - fólk skulu vita, hvar tey hava Sambandsflokkin.
**********
Tað er millum valini, at Sambandsflokkurin skal vinna komandi løgtingsval og fólkatingsval - og ikki bert 4-6 vikur áðrenn valdagin.
Flokkurin arbeiðir við at menna politikkin, virka konstruktivt í politiska arbeiðinum, og annars vera til reiðar til eitt komandi val.
Tað ræður um at lurta, eygleiða, velja út, og loysa tey mál, sum gagna breitt og gagna áhugabólkum við serligum tørvi á hjálp, og annars vera framsíggin – vit skulu verða uppá forkant.
Við at seta okkum spurningin:
- Hvat tørvar ungdóminum?
- Hvat tørvar familjunum?
- Hvat tørvar teimum eldru?
Ungdómur, sum fer undir lestna, hevur tørv á góðum stuðulsmøguleikum og tryggum bústaðarviðurskiftum.
Familjurnar hava tørv á tryggum kørmum til børnini og stabilum fíggjarviðurskiftum.
Tey eldru hava tørv á fíggjarliga tryggum kørmum, góðari og fyribyrgjandi heilsuviðgerð, og røkt.
Sambandsflokkurin fyrireikar seg til eitt komandi løgtingsval og fólkatingsval og er til reiðar at fara í eitt valstríð.
ENDI
Góðu sambandsfólk!
Fremsta málið hjá Sambandsflokkinum vil altíð vera, at føroyingar allir trívast í okkara fantastiska landi.
At tjóðin mennist, úti og heima, við møguleikum, spennandi avbjóðingum og fyritakssemi, ið skapar framgongd og vøkstur fyri øll.
At tað skal loysa seg, at gera ein innsats.
At vinnulívið er við til at fíggja vælferðina, ið øll hava javnbjóðis atgongd til.
At vit lofta og hjálpa veikum bólkum í samfelagnum.
At samstarvið í Ríkisfelagsskapinum er ein lykil til gott samstarv, menning fyri øll – og økta felags vælferð.
Føroyingar hava atgongd til tað besta úr tveimum londum, ja enntá trimum, sum tilsamans eru heimsins smørhol.
So mong vórðu orðini - og við hesum leggi eg upp til politiskt orðaskifti.
Framhaldandi góðan landsfund øll somul.
Takk fyri!
RN
Aftur


text:
Orð og lag: Ókend/ur
Týtt: Victor Danielsen
1. Eg veit ein vin, meg elskar,
elskar, elskar,
eg veit ein vin, meg elskar,
og tað er Jesus.
Hann elskar meg sunnudag, mánadag við,
er týsdag og mikudag við mína lið,
ja, hósdag og fríggjadag, leygardag eg
má Jesusi prísa; tí hann elskar meg!
2. Eg veit ein vin, meg verjir,
verjir, verjir,
eg veit ein vin, meg verjir,
og tað er Jesus.
Hann verjir meg sunnudag, mánadag við,
er týsdag og mikudag við mína lið,
ja, hósdag og fríggjadag, leygardag eg
má Jesusi prísa; tí hann verjir meg!
3. Eg veit ein vin, meg leiðir,
leiðir, leiðir,
eg veit ein vin, meg leiðir,
og tað er Jesus.
Hann leiðir meg sunnudag, mánadag við,
er týsdag og mikudag við mína lið,
ja, hósdag og fríggjadag, leygardag eg
má Jesusi prísa; tí hann leiðir meg!


text:
Orð: Petter Dass
Lag: Strassburg
Týtt: Axel Tórgarð
1. Mín Jesus havi eg hjá mær
í breyði og í víni.
Mín hond av tí kann fáa sær,
tað síggja eygu míni.
Mín Jesus er mær nú so nær,
at hjarta mítt sum gest hann fær,
vælkomin skal hann vera.
Og vil mítt vit ei trúgva tí,
tað leggi eg so lítið í,
tað einki skal mær gera.
2. Um á Guðs veg og loyndu leið
eg lítið skil kann fáa,
so kortini eg ivist ei,
men lati Harran ráða.
Tí rúm hvør gestur fáa skal
í húsi Guðs og sita væl,
meg Jesus at sær tekur.
Og var eg ei á røttum veg,
ein neyðar syndara sum meg,
hann ei frá borði rekur.
3. Guðs krossur kraft til frelsu ber,
hvar leiðirnar so liggja,
ja, øllum undir himni er,
sum lond og ríki byggja.
Til Guðs at fara er nú frítt,
Guðs sonar dýri droyri blítt
tær dyr upp latið hevur.
Tak tú í trúnni við tí væl,
í oyrum tínum ljóða skal:
Tær Jesus fyrigevur.